**ӘЛ-ФАРАБИ АТЫНДАҒЫ ҚАЗАҚ ҰЛТТЫҚ УНИВЕРСИТЕТІ**

**Филология және әлем тілдері факультеті**

**Қазақ әдебиеті және әдебиет теориясы кафедрасы**

|  |  |
| --- | --- |
| **Келісілді**  Факультет деканы  \_\_\_\_\_\_\_\_\_\_\_\_\_\_\_\_\_ Ө. Әбдиманұлы  «\_\_\_\_»\_\_\_\_\_\_\_\_\_\_\_\_\_\_\_\_\_2015 ж. | Унивеситет Ғылыми-әдістемелік  Кеңесінің мәжілісінде **бекітілді**  «\_\_\_»\_\_\_\_\_\_\_\_\_\_\_\_\_2015 ж. \_\_\_\_хаттама  Оқу жұмысы жөніндегі проректор  \_\_\_\_\_\_\_\_\_\_\_\_\_\_\_\_\_\_\_\_\_\_Ахмед-Зәки Д.  «\_\_\_\_»\_\_\_\_\_\_\_\_\_\_\_\_\_\_\_\_2015 ж. |

**ПӘННІҢ ОҚУ-ӘДІСТЕМЕЛІК КЕШЕНІ**

«Ж.Аймауытовтың көркемдік әлемі» пәні бойынша

Мамандығы: 6М020500– «Филология»

Оқу түрі – күндізгі

Алматы, 2015 ж.

Пәннің оқу-әдістемелік кешенін қазақ әдебиетінің тарихы және теориясы кафедрасының профессоры Ө.Әбдиманұлы құрастырған.

«5М020500 – «Филология» мамандығы бойынша даярлаудың типтік оқу жоспарына негізінде жасалды.

Пәннің оқу-әдістемелік кешені қазақ әдебиетінің тарихы және теориясы кафедрасының мәжілісінде «\_\_\_\_»\_\_\_\_\_\_\_\_\_\_\_\_\_2015 ж. қаралды және ұсынылды № \_\_\_ хаттама

Кафедра менгерушісі \_\_\_\_\_\_\_\_\_\_\_профессор А.Темірболат

Филология, әдебиеттану және әлем тілдері факультетінің әдістемелік бюросымен ұсынылған

«\_\_\_»\_\_\_\_\_\_\_\_\_\_\_\_\_\_\_\_ 2015 ж. № \_\_\_\_ хаттама

Әдістемелік бюро төрағасы \_\_\_\_\_\_\_\_\_\_\_\_\_\_\_\_\_\_ С.Ш. Ақымбек

**ӘЛ – ФАРАБИ АТЫНДАҒЫ ҚАЗАҚ ҰЛТТЫҚ УНИВЕРСИТЕТІ**

**Филология, әдебиеттану және әлем тілдері факультеті**

**Қазақ әдебиетінің тарихы және теориясы кафедрасы**

Филология, әдебиеттану және әлем тілдері факультеті

Ғылыми кеңесінің мәжілісінде бекітілді

№-........хаттама, «.......»........................2015 ж.

Факультет деканы.................Ө.Әбдиманұлы

**Мамандық: Филология - 6М020500**

**СИЛЛАБУС**

**«Жүсіпбек Аймауытовтың көркемдік әлемі» пәні.**

Пән коды ЖАКӘ

1 курс, қазақ бөлімі, көктемгі семестр, 3 кредит, элективті курс

**Дәріскер:** Әбдиманұлы Өмірхан, филология ғылымдарының докторы, профессор, тел: 3773334, ұялы: 87019077164. е-mail, abdimanuly@rambler.ru

**Тәжірибелік сабақтар өткізуші:** Әбдиманұлы Өмірхан, филология ғылымдарының докторы, профессор, тел: 3773334, ұялы: 87019077164. е-mail, abdimanuly@rambler.ru

**Пәннің мақсаты мен міндеттері:**

**Пәннің мақсаты**: ХХ ғасырдағы қазақ әдебиетінің тарихында айрықша орын алатын аса көрнекті қазақ қаламгері Ж.Аймауытовтың шығармашылығымен жан-жақты танысу; қаламгердің ең таңдаулы шығармаларын: мақалалары мен очерктерін, әңгімелері мен повестерін, романдары мен драмтургиялық туындыларын, көркем аудармалары мен ғылыми еңбектерімен жете танысу, талдау. өз қалаулары бойынша таңдаған тақырыптарына реферат, мақала жазу.

Қай әдебиетте болмасын замана талабы мен қоғамдық сана алға тартқан ірі, аса өзекті тақырыптарды көркем әдебиет тіліне көшіре суреттеу маңызды орын алады.Ойлана қарағанда аса талантты жазылған көркем шығарма осы, жеке ұлт тағдырына қатысты мәселелерді, әлемдік әдебиет назарына алып шыға алады. Көрнекті қаламгер Ж.Аймауытовтың бұл кезеңдер туралы талантты жазылған өлеңдері, мен прозалық, драматургиялық шығармалары қазақ әдебиетінің басты табысы екендігін түсіндірумен астасып келеді. Қазіргі прозасының жай-күйі осы кезеңдегі қоғамдағы әлеуметтік жайлармен тікелей байланыстылығын, заман, уақыт әсер еткен заңдылықтардың басты бағыттары мен ұрымтал түйіндерін аңғарта білу керек.

Қазақ әдебиеті тарихынан басты орын алатын осы шығармалардағы сапалық өзгерістердің негізін, заңдылықтарын (әдеби, тарихи хронологияны сақтай отыра)

магистранттарға ұсыну, алда тұрған басты мәселелерді түсіндіру, бүгінгі күн талабына сай байыпты білім берудің басты мақсаты болып табылады.

**Пәннің міндеті:** Ж.Аймауытов шығармашылығына әсер еткен объективті, субъективті жағдайларды ғылыми негізді жан-жақты зерделеу.

– ХХ ғасыр басындағы ресми идеологияның қағида-құжаттары мен талантты қаламгерлер арсындағы қарым-қатынастар сипатын аңғара білу. Ресми идеология мен Ж,Аймауытов шығармашылығы арасындағы байланыстарды, қайшылықтарда ұғыну;

– Осы кезеңде жарық көрген негізгі ірі шығармалар мен Ж.Аймауытов туындыларының айналасындағы түрлі пікірлермен, зерттеулермен танысу;

–Ж.Аймауытов шығармаларындағы ұлттық сипаттардың әдебиетімізлегі жаңа ізденістермен байланысын, ара-қатынасын аңғару.

**Пәнді оқыту нәтижелері (құзыреттері):**

– Қазақ прозасының даму тарихы және ерекшеліктерімен жақсы таныс болуы керек.

– Көрнекті қаламгерлердің шығармашылық мұрасын біліп қана қоймай, олардың жанрлық, стильдік ерекшеліктерін және дамуының бағыт-бағдарын өздігінен салыстырып талдауға үйренуі тиіс.

– Қазақ әдебиетінің таңдаулы туындыларын әлемдік әдебиеттің озық туындыларымен салыстыра қарастырып, оған қазіргі әдеби дамудың заңдылықтары тұрғысынан баға бере алатын дәрежеде болуы керек.

– Қазақ әдебиеті тарихы мен проза жанрының дамуын бірлікте қарастыра алатындай зерттеу әдістері мен тәсілдерін жете білуге тиіс.

– ХХ ғасыр басындағы әдеби процеспен жан-жақты танысу үшін сол кезеңнің қоғамдық ахуалын, саяси жағдаяттарын, рухани кемелдену сипаттарын білу.

**Курсты өтуге қажетті алғы пәндер (пререквизиттері):** әдебиет теориясы, әлем   
әдебиеті тарихы, ТМД халықтарының әдебиеті, тарих және философия, педагогика, психология т.б.

**Постреквизиттіне** жататын пәндер: Қазақ әдебиетінің тарихы; Қазіргі қазақ прозасы; Қазіргі қазақ әдебиеті (1990-2010 жылдар әдебиеті).

**Пәнге қатысты меңгеруге тиіс:**

* Қазақ прозасының даму тарихы және ерекшеліктерімен жақсы таныс болуы керек
* Көрнекті қаламгерлердің шығармашылық мұрасын біліп қана қоймай, олардың жанрлық, стильдік ерекшеліктерін және дамуының бағыт-бағдарын өздігінен салыстырып талдауға үйренуі тиіс.
* түрлі жанрының даму тарихын меңгеру.

**Пәнге қатысты білуге тиіс:**

* Қазақ әдебиеті тарихы мен проза жанрының дамуын бірлікте қарастыра алатындай зерттеу әдістері мен тәсілдерін жете білуге тиіс.
* Әдебиеттер тізімінде көрсетілген ғылыми және көркем әдебиеттерді түгелдей оқып, біліктілігін танытуы тиіс.
* ХХ ғасыр басындағы әдеби процеспен жан-жақты танысу үшін сол кезеңнің қоғамдық ахуалын, саяси жағдаяттарын, рухани кемелдену сипаттарын білу.

**ПӘННІҢ ҚҰРЫЛЫМЫ МЕН МАЗМҰНЫ**

|  |  |  |  |
| --- | --- | --- | --- |
| **Апта** | **Тақырыптың аталуы** | **Сағат саны** | **Бағасы** |
| 1-апта | 1-дәріс. Курсқа кіріспе. ХХ ғасыр басындағы қазақ прозасының даму жолдары мен басты мәселелері туралы түсінік. Әдеби процесс пен дамудағы Ж.Аймауытов шығармашылығының орны. Тақырыптың зерттелуі. | 1 |  |
| 1-тәжірибелік сағат. Тарихи дәуір шындығы және проза жанрының даму заңдылықтары. Ж.Аймауытов шығармашылығының зерттелуі. | 2 | 3 |
| 1-СОӨЖ. Тарихи дәуір және проза дамуының заңдылықтары (Таңдалған еңбекке конспект) |  | 5 |
| 2-апта | 2-дәріс. Ж.Аймауытов поэзиясының жаңашыл сипаты және жанрлық жүйесі. | 1 |  |
| 2-тәжірибелік сағат. Ақын өлеңдеріне әсер еткен тарихи,  объективті, субъективті жағдайлар. | 2 | 3 |
| 2-СОӨЖ. ХХғасыр басындағы қазақ өлеңі және Ж.Аймауытов поэзиясы: жаңа тақырыптық, мазмұндық, идеялық сипаттар ( Эссе жазу). |  | 5 |
| 3-апта | 3-дәріс. Ж.Аймауытов әңгімелері және оның көркемдік әлемі | 1 |  |
| 3-тәжірибелік сағат. Көрнекті қаламгер шығармаларындағы замандастар бейнесі | 2 | 4 |
| 3-СОӨЖ. Бірер прозасы үлгілерін талдап келу (жазбаша) |  | 4 |
| 4-апта | 4-дәріс. «Күнікейдің жазығы» повесі және қаламгер стилі. | 1 |  |
| 4-тәжірибелік сағат. Ж.Аймауытов повесінің әсемдік әлемі. | 2 |  |
| 4-СОӨЖ. ХХ ғ.б. повестер туралы талданған бір еңбекті конспектілеу. |  | 5 |
| 5-апта | 5-дәріс. «Қартқожа» романындағы замана шындығы және қаламгерлік таным. | 1 |  |
| 5-тәжірибелік сағат. Романдағы суреткерлік таным және замана шындығы. Үндестік және қайшылық. | 2 | 5 |
| 5-СОӨЖ. Романның таңдалған бір тарауын талдау. |  | 5 |
| 6-апта | 6-дәріс. «Ақбілек» романы: көркем ой, шынайы сезім шындығын бейнелеу ерекшеліктері. | 1 |  |
| 6-тәжірибелік сабақ. «Ақбілек» романындағы көркем ой, шынайы сезім шындығын бейнелеу жолдары. | 2 | 5 |
| 6-СОӨЖ. «Ақбілек» романының көркемдігі туралы реферет жазу. |  |  |
| 7-  апта | 7-дәріс Ж.Аймауытов және қазақ драматургиясы. | 1 |  |
| 7-тәжірибелік сағат. ХХ ғасыр басындағы қазақ драматургиясы және Ж.Аймауытов. | 2 | 7 |
|  | 7-СОӨЖ. Көрнекті қаламгерлер шығармашылығы туралы эссе жазу. |  | 7 |
|  | 1 Аралық бақылау |  | 100 |
| 8-апта | 8-дәріс. «Ел қорғаны» пьесасы және заман шындығы | 1 |  |
| 8- тәжірибелік сабақ. Пьесадағы жастар психологиясы және авторлық таным. | 2 | 3 |
| 8-СОӨЖ. Ж.Аймауытов драматургиясы туралы зерттеушілер пікірлері мен еңбектері (Конспект). |  | 4 |
| 9-  апта | 9-дәріс. «Мансапқорлар» пьесасындағы монологтар | 1 |  |
| 9-тәжірибелік сағат. Замана шындығы және адам тағдырының өзгерістері. | 2 | 3 |
| 9-СОӨЖ. «Мансапқорлар» пьесасыныың көркемдігін талдау |  | 4 |
| 10-апта | 10-дәріс. «Қанапия мен Шәрбану» және жастар теңдігі туралы күрес идеялары. | 1 |  |
|  | 10-тәжірибелік сағат. Жастар теңдігі туралы тақырыптардың Ж.Аймауытов пьесаларында қозғалуы. | 2 | 4 |
| 10-СОӨЖ. Зерттеушілер пікірлері. Еңбектері.(Конспект). |  | 5 |
| 11-апта | 11-дәріс. Драматургиядағы сезім: толқу, қуану, қайғы-мұң, ашу, тоқырау т.б. жеткізудегі авторлық ізденістер. | 1 |  |
| 11-тәжірибелік сағат. Ж.Аймауытов драматургиясындағы қайғы-мұң өрнектерін бейнелеу поэтикасы. | 2 | 4 |
| 11-СОӨЖ. «Қартқожа» романының көркемдік әлемін талдау. |  | 5 |
| 12-апта | 12-дәріс. «Шернияз» пьесасындағы жаңа әуендер. | 1 |  |
| 12-тәжірибелік сағат. «Шернияз» пьесасындағы жаңашылдық. | 2 | 5 |
| 12-СОӨЖ. «Шернияз» пьесасы туралы эссе жазу. |  | 6 |
| 13 - апта | 13-дәріс. Ж.Аймауытов және М.Әуезов, М.Жұмабаев. | 1 |  |
| 13-тәжірибелік сағат. Ж.Аймауытов және  М.Жұмабаев. | 2 | 5 |
| 13-СОӨЖ. Зерттеушілер еңбектеріне конспект. |  | 7 |
| 14-апта | 14-дәріс. Ж.Аймауытовтың өнердегі психологизм және психология туралы пікірлері мен еңбектері. | 1 |  |
| 14-тәжірибелік сағат. Жүсіпбектану арналары. | 2 | 6 |
| 14-СОӨЖ. Іргелі шығармалар әсері туралы эссе |  | 7 |
| 15-апта | 15-дәріс. Тәуелсіздік кезеңдегі жүсіпбектану мәселелері. | 1 |  |
| 15-тәжірибелік сағат. Қорытынды сабақ. |  |  |
|  | 2 Аралық бақылау |  | 100 |
|  | Емтихан |  | 100 |
|  | Барлығы |  | 300 |

**Әдебиеттер тізімі**

**Негізгі**

1.Аймауытов Ж. Шығармалары. -Алматы, 1989.

1. Аймауытов Ж. 5 томдық шығ.жинағы.-Алматы, 1997-1999.

3. Қирабаев С. Ж.Аймауытов шығармашылығы. – Алматы, 2009.

4. 20-30 жылдардағы қазақ әдебиеті. -Алматы: Ғылым, 1998.

5. Қирабаев С. Кеңес дәуіріндегі қазақ әдебиеті. -Алматы: Білім, 1998.

6 Сағынбекұлы Р. Жүсіпбек.-Алматы: Білім, 2007.

**Қосымша**

1.Әуезов М. Әдебиет тарихы. -Алматы: Білім, 1999.

2. Қирабаев С. Әдебиетіміздің ақтаңдақ беттері. –Алматы,1993.

3.Мұқанұлы С. ХХ ғасырдағы қазақ әдебиеті. – Алматы, 2008.

4.Нұрғали Р. Қазақ әдебиетінің алтын ғасыры. – Астана: Күлтегін, 2002.

5. Әбдиманұлы Ө. ХХ ғасыр бас кезіндегі қазақ әдебиеті.-Алматы: Мектеп, 2012.

6.Бисенғали З. ХХ ғасыр басындағы қазақ романы. – Алматы, 1997.

7.Қамзабекұлы Д. Алаш және әдебиет. – Астана, 2002.

8.Қазақ әдебиетінің тарихы.- Алматы: ҚазАқпарат, 2005.

ПӘННІҢ АКАДЕМИЯЛЫҚ САЯСАТЫ

Жұмыстардың барлық түрін көрсетілген мерзімде жасап тапсыру керек. Кезекті тапсырманы орындамаған, немесе 50% - дан кем балл алған студенттер бұл тапсырманы қосымша кесте бойынша қайта жасап, тапсыруына болады.

Орынды себептермен зертханалық сабақтарға қатыспаған студенттер оқытушының рұқсатынан кейін лаборанттың қатысуымен қосымша уақытта зертханалық жұмыстарды орындауға болады. Тапсырмалардың барлық түрін өткізбеген студенттер емтиханға жіберілмейді

Бағалау кезінде студенттердің сабақтағы белсенділігі мен сабаққа қатысуы ескеріледі.

Толерантты болыңыз, яғни өзгенің пікірін сыйлаңыз. Қарсылығыңызды әдепті күйде білдіріңіз. Плагиат және басқа да әділсіздіктерге тыйым салынады. СӨЖ, аралық бақылау және қорытынды емтихан тапсыру кезінде көшіру мен сыбырлауға, өзге біреу шығарған есептерді көшіруге, басқа студент үшін емтихан тапсыруға тыйым салынады. Курстың кез келген мәліметін бұрмалау, Интранетке рұқсатсыз кіру және шпаргалка қолдану үшін студент «F» қорытынды бағасын алады.

Өзіндік жұмысын (СӨЖ) орындау барысында, оның тапсыруы мен қорғауына қатысты, сонымен өткен тақырыптар бойынша қосымша мәлімет алу үшін және курс бойынша басқа да мәселелерді шешу үшін оқытушыны оның келесі офис-сағаттарында таба аласыз:

|  |  |  |  |
| --- | --- | --- | --- |
| Әріптік жүйе бойынша бағалау | Балдардың сандық эквиваленті | % мәні | Дәстүрлі жүйе бойынша бағалау |
| А | 4,0 | 95-100 | Өте жақсы |
| А- | 3,67 | 90-94 |
| В+ | 3,33 | 85-89 | Жақсы |
| В | 3,0 | 80-84 |
| В- | 2,67 | 75-79 |
| С+ | 2,33 | 70-74 | Қанағаттанарлық |
| С | 2,0 | 65-69 |
| С- | 1,67 | 60-64 |
| D+ | 1,33 | 55-59 |
| D- | 1,0 | 50-54 |
| F | 0 | 0-49 | Қанақаттанарлықсыз |
| I  (Incomplete) | - | - | Пән аяқталмаған  *(GPA есептеу кезінде есептелінбейді)* |
| P  (Pass) | - | - | «Есептелінді»  *(GPA есептеу кезінде есептелінбейді)* |
| NP  (No Рass) | - | - | « Есептелінбейді»  *(GPA есептеу кезінде есептелінбейді)* |
| W  (Withdrawal) | - | - | «Пәннен бас тарту»  *(GPA есептеу кезінде есептелінбейді)* |
| AW  (Academic Withdrawal) |  |  | Пәннен академиялық себеп бойынша алып тастау  *(GPA есептеу кезінде есептелінбейді)* |
| AU  (Audit) | - | - | « Пән тыңдалды»  *(GPA есептеу кезінде есептелінбейді)* |
| Атт-ған |  | 30-60  50-100 | Аттестатталған |
| Атт-маған |  | 0-29  0-49 | Аттестатталмаған |
| R (Retake) | - | - | Пәнді қайта оқу |

Кафедра мәжілісінде қарастырылды

№ ..... хаттама, « »..................... 2015 ж.

Кафедра меңгерушісі проф. А. Темірболат

Дәріскер проф. Ө.Әбдиманұлы

**Пәннің оқу-әдістемелік тұрғыдан қамтамасыз етілуінің картасы**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **№** | **Пәннің атауы** | **Авторы және оқулықтың аты** | **ҚазҰУ кітапханасын-дағы саны** | | | | **2000 жылдан кейінгілердің саны** | | | |
| **нег.** | | **қос.** | | **нег.** | | **қос.** | |
| **қаз** | **ор** | **қаз** | **ор** | **қаз** | **ор** | **қаз** | **ор** |
| **1** | **Ж.Аймауытовтың көркемдік әлемі** | Әуезов М. Әдебиет тарихы. – Алматы, 1991. | 18 |  |  |  |  |  |  |  |
| **2** |  | Аймауытов Ж. Шығармалары. – Алматы: Жазушы, 1989. | 20 |  |  |  |  |  |  |  |
| **3** |  | Аймауытов Ж. Бес томдық шығармалар жинағы – Алматы: Жазушы, 2007. |  |  |  |  | 18 |  |  |  |
| **4** |  | Нұрғали Р. Қазақ әдебиетінің алтын ғасыры. – Астана: Күлтегін, 2002 |  |  |  |  | 10 |  |  |  |
| **5** |  | Мұқанұлы С. ХХ ғасырдағы қазақ әдебиеті. – Алматы, 2008. |  |  |  |  |  |  | 25 |  |
| **6** |  | Әбдиманұлы Ө. ХХ ғасыр басындағы қазақ әдебиеті. –Алматы: 2012 |  |  |  |  | 10 |  |  |  |
| **7** |  | Қирабаев С. Жүсіпбек Аймауытов. – Алматы: Ғылым, 1999. | 11 |  |  |  |  |  |  |  |
| **8** |  | Тұрысбек Р. Жүсіпбек. – Алматы: Санат, 2007. |  |  |  |  | 12 |  |  |  |
| **9** |  | Қамзабекұлы Д. Алаш және әдебиет. – Астана , 2002 |  |  |  |  | 20 |  |  |  |
| **10** |  | Қазақ әдебиетінің тарихы.- Алматы: ҚазАқпарат.- 2005 |  |  |  |  | 40 |  |  |  |

**Ж. Аймауытовтың көркемдік әлемі» атты элективті курсының**

**Жұмыс бағдарламасы**

**«Ж. Аймауытовтың көркемдік әлемі» атты элективті курстың қысқаша сипаты мен мазмұны**

**1.1. Курстың жалпы сипаттамасы**

XX ғасырдың бас кезіндегі саяси-әлеуметтік қозғалыс күрт дамып, кеңге қанат жая бастауының басты себебі, қоғамдық өмірдің өрінде жаңа тұлғалар көзге түсіп, ұлттық сананы жаңа өріске бағыттауға ұмтылуында еді. Солардың ішіндегі көрнектісі ұлттың ұлы ұстазына, рухани көсеміне айналған ұлы тұлға Жүсіпбек Аймауытов болатын.

Жүсіпбек Аймауытовтың қазақ әдебиеттану ғылымына қосқан аса зор үлесі – 1926 жылы басылып шыққан “Психология” атты әйглі еңбегі. Жүсіпбектің осы кітапта тұнғыш рет қазақ тілінде түзеген анықтамалар мен терминдері уақыт өтсе де өз құнын жойған емес. Кейінгі әдебиет теорися жайлы зерттеулер сөз өнерінің негізін салған осы еңбектен арқау тартатыны бүгінде көпке аян.

Жүсіпбек Аймауытовті үлкен ақын ретінде танытатын екі жинағы бар. Оның бірі – 1909 жылы Петербургта жарық көрген “Қырық мысал” – мысал аудармалары. Екіншісі – 1911 жылы Орынборда жарық көрген “Маса” атты төл өлеңдер жинағы. Бұл екеуі де 1922 жылы Қазаннан Б.Күлеевтің редакторлығымен қайта басылып шықты. Ахметтің мысалшы ретіндегі ерекшелігінің ең басты қасиеті төл туынды жасай білгендігінде.

Өз ұлтының енжарлығы мен жалқаулығы, өнер-білім іздеп сілкінбеуімен күрескен Жүсіпбек Аймауытов ХХ ғасырдың басындағы қазақ әдебиетінде ұлт-азатшыл бағытты бастаған төл поэзиясында аударма арқылы насихаттаған ойларын айқындай түсіп, өршіл де төңкерісшіл сарындағы жалынды жырлар туғызады. Сөйтіп, қазақ әдебиетіндегі жаңа бағыттың бастауы іспетті. “Қартқожа” романы 1926 жылы дүниеге келді. Ол – Жүсіпбектіңтің жазушылығын кеңінен паш етіп, өз түсындағы қазақ ақындарының алдыңғы қатарына шығарған туынды.

Жүсіпбек Аймауытов мұрасын оқыту ХХ ғасыр басындағы әдебиеттің бүкіл болмысын тануға, сол кезеңдегі ұлт-азаттық идеяның жетекші рухани бағытқа айналғанын танып білуге мол мүмкіндік береді.

**1.2. Курстың мақсаты:**

ХХ ғасыр басындағы кезең – жалпы қазақ әдебиеті тарихының, оның ішінде Жүсіпбек Аймауытов шығармашылығының ең бір жемісті де шешуші кезеңі. Қазақ әдебиеті тарихындағы жан-жақты даму, өрлеу, ояну дәуірі осы тұсты қамтиды. Мұны негізінен мына жайттардан байқауға болады. Біріншіден, жазба әдебиетінің өркен жайған тұсы, екіншіден, әдеби ағымдар мен бағыттардың айқындалған кезеңі, үшінші әр түрлі жанрдағы шынайы көркем шығармалардың дүниеге келген тұсы. Бұлардың қай-қайсысынан болмасын Жүсіпбек Аймауытов ізденістерін байқауға болады. Ендеше, Жүсіпбек шығармашылығын, оның творчестволық ғұмырнамасын өнерпаздық, ғылыми ізденістерін жан-жақты қарастыру әдебиеттегі “ояну дәуірі” атты ХХ ғасыр басындағы әдеби процесті түгелдей қамтуға, ондағы жетістіктердің кейінгі әдеби дамудың барысына тигізген әсерін терең зерделеуге негіз бола алады.

Сондықтан да арнаулы курсты оқытудағы басты мақсат – Жүсіпбек Аймауытов әдеби мұрасы ХХ ғ.б. әдеби процесті түгелдей танытатын болғандықтан да “алтын ғасыр” атанған әдебиеттің табиғатын танып, қазақ әдебиетінің тарихы бойынша мамандануға негіз ашу.

**1.3. Курсты оқытудың міндеттері:**

Жүсіпбек Аймауытов шығармашылығын қоғамдық-әлеуметтік жағдайларымен байланыстыра қарастыру арқылы ХХ ғ.б. әдебиеттің ұлттық ой-сананы оятудағы міндеттері мен қызметтерін айқындау.

Жүсіпбек Аймауытов шығармашылығы арқылы ХХ ғ.б. әдебиеттегі дәстүр мен жағашылдықты тану.

Жүсіпбек Аймауытов негізін салған ұлт-азатшыл әдебиет өкілдерінің шығармашылығын өзге де әдеби бағыт, ағым өкілдерінің шығармашылығымен салыстыру арқылы түрлі әдеби бағыт-ағымдардағы шығармашылық байланыстар мен ерекшеліктерді саралау.

**1.4. Курсты оқытуға қажетті алғы пәндердің тізімі**

1. Қазақ ауыз әдебиеті

**2.** Ежелгі дәуір әдебиеті

**3.** Хандық дәуір әдебиеті

**4.** 17-18 ғасырлардағы қазақ әдебиеті

**5.** 19 ғасырдағы қаза әдебиеті

**6.** ХХ ғасыр басындағы қазақ әдебиеті

**Ж.Аймауытовтың көркемдік әлемі ЭК.**

***1 –*** *лекция.* **Курсқа кіріспе. 20 ғасыр басындағы қазақ прозасының даму жолдары мен басты мәселелері туралы түсінік.Әдеби процесс пен дымудағы Ж.Аймауытов шығармашылығының орны. Тақырыптың зерттелуі**

*Тарихи дәуір шындығы.*

*Проза жанры дамуының заңдылықтары*

*Ж,Аймауытов шығармашалағының зерттелуі*

ХХ ғасырдағы қазақ әдебиетінің тарихында айрықша орын алатын аса көрнекті қазақ қаламгері Ж.Аймауытовтың шығармашылығымен жан-жақты танысу; қаламгердің ең таңдаулы шығармаларын: мақалалары мен очерктерін, әңгімелері мен повестерін, романдары мен драмтургиялық туындыларын, көркем аудармалары мен ғылыми еңбектерімен жете танысу, талдау. өз қалаулары бойынша таңдаған тақырыптарына реферат, мақала жазу. Қазақ прозасының 20 ғасырдағы қол жеткен табыстары сол қиын дәуірде табанды түрде еңбектенген аса талантты қаламгерлерге байланысты. Алайда ол шығармалардың әдеби сында бағалануы, жан-жақты зерттелуі 90 жылдардан бергі жұмыстарға байланысты.

Ж.Аймауытов шығармаларына арналған зерттеу жұмыстары енді – енді басталды деуге болады. Оның шығармашылығының барша табыстары әдебиетіміздің басты көрінісі болып табылатынын ұғындыру басты міндетіміз болып табылады.

Қай әдебиетте болмасын замана талабы мен қоғамдық сана алға тартқан ірі, аса өзекті тақырыптарды көркем әдебиет тіліне көшіре суреттеу маңызды орын алады.Ойлана қарағанда аса талантты жазылған көркем шығарма осы, жеке ұлт тағдырына қатысты мәселелерді, әлемдік әдебиет назарына алып шыға алады. Адамның күнделікті тыныш тірлігінің таусылмас тізбектерін үзіп, тұнбаларын шайқайтын, Отан, парыз, ар-ұят, елдік, ерлік т.б. сан түрлі мәселелер тұрлі өтпелі - қоғамдық сана мен халық тұрмысының жаңарулары кезеңдерінде өзгеше қабылданады. Көрнекті қаламгер Ж.Аймауытовтың бұл кезеңдер туралы талантты жазылған өлеңдері, мен прозалық, драматургиялық шығармалары қазақ әдебиетінің басты табысы екендігін түсіндірумен астасып келеді.Қазіргі прозасының жай-күйі осы кезеңдегі қоғамдағы әлеуметтік жайлармен тікелей байланыстылығын, заман, уақыт әсер еткен заңдылықтардың басты бағыттары мен ұрымтал түйіндерін аңғарта білу керек.

Қазақ әдебиеті тарихынан басты орын алатын осы шығармалардағы сапалық өзгерістердің негізін, заңдылықтарын (әдеби, тарихи хронологияны сақтай отыра) магистранттарға ұсыну, алда тұрған басты мәселелерді түсіндіру, бүгінгі күн талабына сай байыпты білім берудің басты мақсаты болып табылады.

*2 - лекция:* **Ж.Аймауытов поэзиясының жаңашыл сипаты және   
 жанрлық жүйесі**

*\*Ақын өлеңдеріне әсер еткен жағдайдар*

*\*Зерттелуі*

Жүсiпбектiң әдебиетке құмарлығы ерте оянады. Ол алғаш өлең жазуын 13 жастағы кезiнен санайды. «Дұғалық жазатын кiшкене қара шолақ кiтапшама тiленшi шалға есiгiн ашпаған бiр кемпiрдi, «кiшкене байталға мiнбеймiн» деп әкесiн ренжiткен қызды (ол Жәмiкен апам ғой) өлең қып жазып қойғанымды әкем көрiп, маңдайымнан иiскегенi әлi есiмде. Содан соңғы өлең жазғаным 19-20 жасар кезiм болса керек. Бiр бала молдамен айтысып, өлең жазғаным бар. I 912 жылы жазған өлеңдерiм ескi дәптерiмде әлi сақтаулы: Абайға елiктеппiн. Ең алғаш басылған сөзiм — 1913 жылы болса керек, бiр ақымақ алыпсатардың болыс болам деп, елге бiр мәсте шай апарып, елдiң қулары болыс қоямыз деп, шайларын алдап алып, бос қайтқанын жазып едiм. Бұл хабар «Қазақ» газетiнде басылды. Сол хабардың басылуы қалам ұстауыма үлкен себеп болды. 1916 жылы қазақтан жұмысшы алудың артынан пъеса жаза бастадым. Алғаш жазған 5 перделi пьесам (Нұрғали Құлжанов ұнатпаған соң) жарыққа шықпады», — деп жазды Жүсiпбек.

Жүсiпбектiң шығармашылыққа берiле жұмыс iстеуi төңкерiстен кейiн басталады. Бұл кезде жаңа өкiметтiң қоғамдық қызметтерiне араласады. Семинарияны бiтiрген соң (1919-1920) Семей Губерниялық Атқару комитетiнiң бөлiм меңгерушiсi, «Кедей таңы» атты газеттiң редакторы болып iстейдi. 1920 жылы Коммунистiк партияның қатарына кiредi (1922 жылы шығып қалған). Сол жылы күзде Қазақстан Советтерiнiң Құрылтай съезiне делегат боп қатысып, Қазақ АССР Орталық Атқару Комитетiнiң мүшелiгiне сайланады, Қазақ АССР оқу халық комиссарының орынбасары болып тағайындалады. Алайда бұл жұмыста Жүсiпбек ұзақ iстемеген. 1921 жылы кезектi демалысынан кейiн Орынборға қайтпай, Семей губерниялық оқу бөлiмiнiң меңгерушiсi қызметiн атқаруға қалады, кейiн «Қазақ тiлi» газетiнiң редакторы болып ауысады. Сол кездегi саяси жағдайдың ауырлығы Жүсiпбектiң басшы қызметтер атқаруына, бiр жерде тұрақтап жұмыс iстеуiне мүмкiндiктер бермеген. 1922 жылдан ол мұғалiмдiк қызметке ауысқан. 1922-1923 жылдары Қарқаралыда қалалық мектепте, 1923-1924 жылдары Орынборда халық ағарту институтында, 1924-1925 жылдары Ташкент халық ағарту институтында, 1925-1926 жылдары Орынбор әскери мектебiнде сабақ берген. Осы жылдардың iшiнде газет-журнал редакцияларында қосымша қызметтер атқарған. 1926-1929 жылдары Шымкент педагогикалық

техникумында директор болған. 1929 жылы сол кездегi Қазақстан астанасы — Қызылордаға ауысып, «Еңбекшi қазақ» газетiне қызмет iстеуге барған. Бiрақ кешiкпей жалаға ұшырап, Қызылорда қаласында мамырдың 14 күнi (1929) ұсталған. «Революцияға қарсы жасырын ұйымның мүшесi» деген айып тағылып, 1930 жылы 21 сәуiрде атылған.

Жасынан елең-сөзге құмар Жүсiпбек шығармашылық жолын өлеңнен бастаған. 1917 жылы «Сарыарқа» газетiнде оның «Сарыарқаның сәлемi» деген өлеңi шығады. Сол жылы «Алаш» газетiнде «Жазушыларға», «Отағасы», «Ұршық», «Ах-ха-ха-хау» атты өлеңдерi жарық көредi. 1918 жылы «Абай» журналында «Кешу», «Ұран», «Әскер марсельезасы» жарияланады. Одан кейiнгi жылдары «Жәмила» (1920), «Тұңғиық түпсiз аспанда», «Ленинге» 1924), «Қазақстанның 6 жасқа толған күнiне арналған ұран өлең» (1926) деген жырлары мен «Нұр күйi» (1929) атты поэмасы басылады.

Жүсiпбек өлеңдерi жас ақынның өнерге деген алғашқы талабын, өмiр сырын, оның қуанышы мен қиындығын өзiнше танып бейнелеуге ұмтылысын көрсетедi. Ол ойды көркем суретке £айналдыруға, лирикалық сезiм күйiн бейнелеп тануға тырысады. «Ұршық» өлеңiнде Жүсiпбек жiп иiруге арналған осы бiр халықтық аспаптың зырылдаған жүгiрiсiн бейнелей отырып, оны иiрiп отырған кемпiрдiң монологi арқылы әлеуметтiк мәселелерге ауысады. Кемпiрдiң жалғыз баласы алыста, жолда. Анасы соның аман оралуын тiлейдi, соған жаңа шекпен тiгер жiп иiрiп қоюды армандайды, бiрақ кедей тұрмыс («Кәрi шешең сықсиып, толтыра алмай ұршығын, отыр жылап бүкшиiп, көзiнiң сүртiп былшығын») қарысып, iсi өнбейдi.

*3 – лекция;* **Ж.Аймауытов әңгімелері және оның көркемдік әлемі**

*Қаламгер шығармаларындағы замандас бейнесі*

Жүсiпбек — қазақтың ұлттық прозасының да бастауында тұрған, оның туып, қалыптасуына аса зор еңбек сiңiрген жазушы. Ол алғашқы талабын газеттiк мақалалар жазудан бастап, бiртiндеп көрнектi публицист болып әстi. Шағын суреттемелер, очерктер жаза жүрiп, көркем әңгiмелерге ауысты. Содан прозаның үлкен жанрларына қол созды. «Қартқожа»(192б), «Ақбiлек» (1928) романдары қазақтың ұлттық әдебиетiнiң кең тынысты реалистiк романға бет алған тұсының елеулi туындылары. Осылардың бәрiнде жазушының бұқарашыл көзқарасы, олардың азаттық, тендiк жолындағы күресi мен iзденiсi кең қамтылып суреттеледi. 1917 жылы «Сарыарқа» газетiнде (19-маусым) басылған «Тұр, бұқара, жиыл, кедей, ұмтыл, жастар!» атты мақаласында патшаның тақтан түсуiн, ақпан төңкерiсiнiң жеңiсiн құттықтай отырып, ол: «Жасыратын қылық жоқ — бостандық, теңдiк күштiге, жемқорға келген теңдiк емес, бұл өзi қара бұқараға, кедейге келген теңдiк, қол жете алмай жүргендерге берiлген бостандық», — деп жар салып едi. Кейiнгi публицистiк қызметiнде ол елдегi өзгерiстер мен адамдар тағдырындағы жаңалықтарды тереңдете жазды, ұнамсыз жайларды өткiр сынап, шенедi.

20-жылдардағы Жүсiпбек әңгiмелерiнiң iшiнде «Елес», «Әншi» деген шығармалары елеулi орын алады.

«Елес» — сатиралық әңгiме. Оның сюжетi қарапайым. Аймақтық жастар комитетiнен шұғыл мақала жазу жайында тапсырма алған журналист ештеңе шығара алмай (жанын тербемеген тақырыпқа тапсырмамен жазу оңай ма?) қиналып отырғанда, үстiне Елес кiрiп, журналист (және оның әрiптестерiнiң) кейпiне, жазғандарына сын айтады, оған заман, шындық талаптарын қояды.

Әңгiменiң сыншылдық рухы журналистiң тiршiлiгiн, оның ойына ештеңе келмей, бей-жай есеңгiреп отырған кейпiн сатиралық түрде бейнелеуiнен ғана емес, жалпы қалам ұстаған оның әрiптестерiнiң өмiрдiң сырына терең үңiлмей, бетiнен қалқып жүргендерiне, дәуiрдiң белсендiлiгiне ерiп, ойсыз даурықпаға түскендерiне сын көзiмен қарауынан да анық көрiнедi. Елес — шындықтың бейнесi. Ал журналист болса, өтiрiктiң, жалғандықтың, даурықпа-даңғазалықтың құрбаны. Сондықтан да ол шындық алдында дәрменсiз. Шындық Елес боп келiп, оған алтыатарын кезеп: «Өмiрдi бiлмей жазуыңды тоқтат!»—деп қорқытады. Ащы да болса, Елес сөзi, талабы — шындықтың, өмiрдiң талабы. Ол баспасөз, қалам қызметкерлерiне риза емес

«Мiне, сендердiң төңкерiстi ұқпағандығың. Күнде айғай, күнде даурық, желдеткен қара боран сөз мезi қылғандай болған жоқ па? Құрғақ сөзден жалықсаңдаршы! Ендi бiр өмiрге, тұрмысқа келетiн сөз жазсаңдаршы? «Бiздер — жастар — көппiз, жұлдызбыз, арыстанбыз, батырмыз, қорықпаймыз, жаншып таптап кетемiз, жанып тұрған отпыз, жалынбыз, бiз қоймаймыз, бiз кенелтемiз, бiз қарық қыламыз» дей бергеннен не тамады? Мұның бәрi ет пен терiнiң арасындағы жел емес пе? Төңкерiстi жазғанда, осылай жаза ма екен?».

Елес әр түрлi сұрақтармен журналистiң есiн тандырып, мойындатып алады да, оған өз талаптарын қояды. Ол «қазақтың ертегiдей өткен күнiн жырлап», «зар замандатып» жүргендерге де, «жаңашыл болғанның жөнi осы деп, ескi әдебиеттен» безушiлерге де, «бүгiнгi идеалист, ертең материалист, бүгiн реалист, ертең символист, бүрсiгүнi футурист» боп жүрген құбылмаларға да ащы сын айтады.

Жазушы журналистiң жаза алмай малтығып отырған портретiн де улы кекесiнмен суреттейдi. «Басым сынып барады. Сынбай қайтсiн. «Масленкенiң» шелпегiн жеймiн деп, бiр жолдастың үйiнде отырып қалып, «бозжорғаны» айдаңқырап жiбергенмiн... Қаламымды шықырлатып, қайта-қайта маламын... келмейдi. Жер ошаққа аяғын тығып алған боташа қаламымды сiлке түсемiн... әлi түк жоқ. Ерсiлi-қарсылы уқалап жын соққан торғай бастандырып, шашымды да дудыраттым. О да түкке сеп болмады. Бар бiтiргенiм — алабота жаққан ауылша, тұмсығымнан түтiндi гу-гуiмен шығарып, бықсыта беремiн. Үйдiң iшi алай-түлей, сасық тұман. Басым да тұман...» (Сонда).

Жүсiпбек 20-жылдар iшiнде осындай сатиралық шығармаларды көп жазды. Жаңа өкiметтiң тәртiбi әлi орнығып болмаған заманда оларға негiз болған өмiр шындығының өзi де солай болатын. Оны түсiнбеген ҚазАПП сыншылары: «Ол тұрмыстың жаман жағын алып жазады. Ел басына, қазақ даласына қара тұман, ақырзаман орната жазады», — деп айыптады. Мұндай сындарды көп жазған адамның бiрi—Раббас Тоғжанов. Оның «Әдебиет және сын мәселелерi» (1929) атты кiтабына кiрген «Жүсiпбек» атты мақалада (140-—154-6.) жазушы адресiне айтылатын бiр ауыз жылы сөз жоқ. Ол Жүсiпбек кейiпкерлерi iшiнен «бiр оңған адам... бiр таза адам» таба алмайды. Дәуiрдiң шындығын мойындай отырса да, ол Жүсiпбектiң жазу әдiсiн қатеге санайды. «1921 - 1923 жылдарда қазақ арасында тәртiпсiздiктiң болғаны рас. Ел iшiне барғандардың iшiнде қиянат қылатындары, пара алғандары, елдi үркiтiп

қорқытатындары болғаны да рас. Бiрақ елге барғанның бәрi осындай болды деуге болмайды ғой»,—деп жуып-шаяды.

«Елестi» Р.Тоғжанов «саяси астары бар әңгiме... Әңгiме емес, әңгiме түрiмен жазған саяси мақала» — ...тiптi «контрреволюция» дейдi. Ондағы сын коммунистерге арналған деп топшылайды. Мұның бәрi сол кездiң, жеке адамға табыну кезiндегi ҚазАПП сынының ұтым-түсiнiгiн танытады. Өмiрдегi қайшылықты құбылыстардың әдебиет бетiнен орын алу заңдылығы олар үшiн жұмбақ болды. Тiптi Ғаббас Жүсiпбектiң «Өмiр деген осы ма?» деген әңгiмесiн сынай келiп, «мұны саясат тiлiнде торыққандық, түңiлгендiк, дүниенi, қоғамды ұқпағандық» деп айыптады. Бұл әңгiмеде жазушы өмiрдегi әдiлетсiздiк жайында ойланған. Томаша көбелектi жейдi, бозторғай тұрымтайға жем болады, құрт құмырсқаның аузына түседi, ермекшi шыбынды торға түсiредi, сұлу қызды жiгiт алдап кетедi — осылардың сырына үңiлген жазушы кейде «дүние деген осы ма?» деген ойға қалады.

Жүсiпбектiң тағы бiр көркем, әдемi әңгiмесi — «Әншi». Бұл Әмiре Қашаубаевтың әншiлiк өнерiне арналған шығарма. Жазушы Әмiрқан бейнесiнде атақты әншiнiң жас кезiндегi өмiрiн, өнерiн негiзге алған. Кейiпкердiң әншiлiк талғампаздығы, сыршыл сезiмталдығына қоса, адамдық кейпi, жүрiс-тұрысына дейiн қазақтың кең даласындай еркiндiгi, бейқамдығы әңгiмеде нанымды бейнеленедi. Жүсiпбек оның әнiне елiте жазады: «Бiр-бiрiн қиып кете алмай, мұратына жете алмай, қош айтысқан жарға ұсап, жалғызынан айрылып, қанатынан қайырылып, зарлаган бейне жанға ұсап; болмаса жылап егiлген, көзден жасы төгiлген, бейне бiр қайғы-зарға ұсап» сарнаған өкiнiштi, өксiктi, қасiреттi, мұңды сарын әңгiмеде әдемi суреттеле

*4 – лекция****:* «Күнікейдің жазығы» повесі және қаламгер стилі**

*Аймауытов хикаяларының көркемдік әлемі*

Жүсiпбектiң эпикалық проза саласындағы соңғы туындысы — «Күнiкейдiң жазығы». Ол «Жаңа әдебиет» журналында (1928 жылғы 7—9; 1929 жылғы 2-3 сандарында) жарияланған. Қолжазбасы сақталмаған. Қазiр повесть журналдың нұсқасы бойынша басылып жүр.

Бұл шығарманың да негiзгi тақырыбы — әйел тақырыбы. Көшпелi қазақ ауылының феодалдық-патриархалдық тұрмысы жағдайындағы кедей шаруалардың тiршiлiгiн жазушы сол ортадан шыққан қыз тағдыры арқылы бейнелейдi. Ауылдағы ауқаттылар мен әлсiздердiң арақатынасын, қогамдық әдiлетсiздiктiң мүсәпiр адамдарды езiп, рухани тоздырып бара жатқанын суреттейдi. Осындай ортада өскен Күнiкейдiң сол бiр әдiлетсiздiкке қарсы бас көтерiп, өзiнiң адамдық, азаматтық құқын қорғауға ұмтылуы, атастырган күйеуiн менсiнбей, өзi сүйген жiгiтпен қашып кетуi — ескi тәртiпке, ата-баба салтына берiлген үлкен соққы тәрiздi елестейдi. Повесть басталғанда, бiз осы әйелдiң жалғыз, қараңғы үйде күйзелiсте жатқанын көремiз. Маңында адам жоқ, иесiз үй, ауру әйелдiң күйеуi қайда? Туған-туыстары, балалары қайда? Жазығы не бұл әйелдiң? Сүйтсек, жазығы—сүйiп, өз еркiмен Байманға қосылуы екен. «Бала көтермедiң, аурусың», — деп, Байман Күнiкейден безiп, жаңадан үйлену қамында жүрген көрiнедi. Бұл —Күнiкей ауруына ауру жамап, жүрек жарасын ұлғайтып жатыр. Жазушы бұл арқылы қазақ әйелi теңiне қосылды дегенмен, әлi де теңдiкке жетiп болған жоқ. Оған деген көзқарасы өзгермеген. Ескi салт, тұрмыс, ұғым әлi де қолбайлау болып, аяқты шырмап, бөгеуде екенiн көрсетудi көздейдi.

Күнiкейдiң жатқан жерiн, үйiнiң сиқын көргенде—жаның ашиды. Жүсiпбек өзiнiң ақындық, шешен тiлiмен оны сүмiрейтiп суреттейдi.

«Жаялықша жалпиған, жарқанатша қалқиған, жермен-жексен шым қора, бейнеуi жоқ сұм қора. Шымқорада —жер үйде, желпiндiрмес көр үйде, арса-арса боп сүйегi, қалақтай болып иегi, жаңқадай жоқ жақ еттен, саусақтары шiлбиiп, көлеңкедей кiлбиiп, бұжатқан қай аруақ?

Әлсiн-әлсiн демiгiп, тық-тық еткен жөтелi өңменiңнен өткендей, алма ернi кезерiп, Бетпақ кезiп кеткендей, кимешегi қолқылдап қуыршаққа тiккендей, сатпақ-сатпақ жастығы —жастық емес, кетпендей, сар төсек сарғайып — бұ жатқаның қай әйел?».

Шығарма оқиғасы шегiнiс арқылы дамиды. Онда Күнiкейдiң жастық шағы, өскен ортасы, кедей үйдiң жұпыны тiршiлiгi суреттеледi. Әкесi Қүлту«қүл» атанып, өмiрiн жалшылықта, Ордабайдың қойын бағумен өткiзген момын адам. Кедей үйдiң барлы-жоқты тiршiлiгiн ұйымдастыратын — шешесi Шекер. Шешенiң тәрбиесiмен пысық, өнерлi боп ескен Күнiкей табиғаттың бойына берген жiгер - қабiлетiн ешкiмнiң талқысына, кемсiтуiне бермей еркiн жүрудi қалайды. «Сөйлесе — түбiн түсiредi, оң қолынан өнерi төгiледi, күлсе — аузынан дүр шашылады. Ән шырқаса, сүйегiңдi шымырлатады».

Повесть композициясы, негiзiнен, бiрiне-бiрi жалғасқан үш оқиғаның маңында топтасады. Олар — Ордабай ауылының жаңа жерге көшiп-қонуы, бай қызы Шәмшидiң күйеуiн күту және Күнiкейдiң айттырған күйеуiнiн, келуi. Шығарма кейiпкерлерi осы оқиғалар төңiрегiнде кездесiп, характер есебiнде танылады. Көшпелi елде көшу салтанатының көрiнiстерi, қыз ұзату, күйеу күту, елдiң оны тойлауы, күйеу мен қызды кездестiру рәсiмдерi — барлығы да жазушы қаламы арқылы өмiр шындығының кен, жасалған суретiне айналады. Басты кейiпкер Күнiкей бейнесi де осы оқиғалар тұсында толыса түседi. Сонымен бiрге аталған оқиғалар қазақ қоғамындағы таптық қайшылықты, жiктелушiлiктi айқын көрсетедi. Тууында, адамдық жолында, мiнез-қүлқы, iс-әрекетiнде айырма жоқ адамдар қоғамдағы орнына қарай бөлiнедi, бiрi артық, бiрi кем саналады. Осы негiзде жазушы қоғамдық әдiлетсiздiк мәселелерiн алға тартып, кедей баласының байдан кем болуы себептерiн iздестiредi.

Күнiкейдiң күйеуi келiп, онымен кездесетiн түнi қашып шығуы, Байманға ерiп кетуi де қыздың әдiлетсiз өмiрге наразылығы ғана емес, оған қарсы күресiнiң белгiсi. Ол ана ыңғайымен сырттай көнсе де, iштей Тұяққа жар болуға көндiге алмайды. Өтiрiк, алдамшы сезiмге бой алдырмайды. Оның сонша қиыншылықтан өтiп, өз басын, арын таптатпай, Байманға адал келiп қосылуы — қазақ қызының өз теңдiгiн қорғаудағы үлкен жеңiсi.

Повестегi басқа кейiпкерлер де, негiзiнен, Күнiкей тағдырына қатысты керiнедi. Олардың елеулiлерi — қыз шешесi — Шекер, әкесi — Қүлтума, атастырылған күйеуi — Түяқ, сүйген жiгiтi — Байман, т.б.

Шекер — өз заманының тәп-тәуiр әйелi. Кем-кетiк отбасының оны-мұнысын бiлдiрмей, бiрiне-бiрiн құрастырып, бала-шағасын тәрбиелеп отырған да осы әйел.

Күнiкейдiң пысық, тәуiр қыз болуында да Шекер тәрбиесiнiң рөлi үлкен. Кедейдiң қызы болса да, «анасы жылтырағанды Күнiкейдiң үстiне жапсырады, шашын жылтыратып тарайды, өредi, омырауын қызыл, ж

жiппен кестелейдi, тана-моншақты қамзолына тағады, уақ күмiстең сылдырмақай шашбау да iстейдi. Қүлтуманың тыққыштап әкелген пұшпақ жабағысына бақалшыдан айна, тарақ, жұпар сабын, шаша майын әпередi. Эһ, кiмнiң қызынан кем?» (9-6.). Шекер Күнiкейге бай қызы Шәмшидiң кебiсiндей кебiс тiктiредi. «Шәмшидiң кебiсiнен асырмасаң, кем қылма!»-дейдi ол етiкшiге.

Сөйткен қызын Тұяққа беруте Шекердiң шешiм қабылдауы —өз жағдайын түсiнген, тағдырға мойын ұсынған адамның iсi. Момын, кедей бала айтқанынан шықпайды, өздерiне қолқабыс болады деп ойлайды.

Қүлтума, Тұяқ бейнелерi — кең жобаланбаған, эскиздiк бейнелер. Олар, негiзiнен, жоқшылықтың, кедейлiктiң, қазақ ауылындағы әлеуметтiк теңсiздiктiң символы сияқты.

*5 – лекция:* **«Қартқожа» романындағы замана шындығы**

**Және қаламгерлік таным**

**Р**омандағы суреткерлік таным

Заман шындығы

Үндестік және қайшылық

«Қартқожа» — болған оқиғалардың iзiмен жазылған шығарма. Оның қаһарманы — өмiрде болған адам. Бiрақ Жүсiпбек өмiр фактiлерiнiң ауқымында қалып қоймай, оны дәуiр шындырына лайықты жазушы қиялымен толықтырып, нақты типтiк көркем бейнеге айналдырған. Оның Қартқожасы өмiрде болған прототипiнен көп жағынан өзгеше, қаһарманның таныс-бейтанысы сияқты.

Соңғы жылдары, әсiресе Жүсiпбек әдебиетке қайтып оралғаннан кейiн, жазушыны бiлетiн адамдардан оның шығармашылық өмiрiне қатысты мәлiметтер түсе бастады. Соның iшiнде «Қартқожа» романының жазылу тарихына байланысты материалдар да бар. Осы деректерге қарағанда, Қартқожа — өмiрде болған, романға негiз болған оқиғалардың бiразын басынан кешiрген адам. Жүсiпбектiң жерлесi, белгiлi жазушы Зейтiн Ақышевтың айтуынша, Қартқожа Жананұлы Тоғанбаев 1896 жылы туып, 1938 жылы сталиндiк репрессияға ұшыраған. «Өз басым ол кiсiнi жақсы бiлемiн, — дейдi Зейтiн. — Оның атын атамай, Қартара дейтiн едiк. Ол өзiнiң алдынан сабақ алған бiздерге ғана емес, оны бiлген әлеуметтiң бәрiне қадiрлi, бәрiне сыйлы адам едi. Жетi атасынан берi шыр бiтпеген тақыр кедей болатын... Жасынан зерделi бала байдың қозысы мен қойының соңында жүрiп-ақ, молдадан оқып, арабша сауатын ашып алады. Оған қанағаттанбай, Баянауыл бекетiндегi бастауыштан жоғары мектепке (вышеначальное училище) түсiп, орысша оқиды».

Кеңес өкiметiн алғашқы жылдары мұғалiмдiк курстан өткен Қартқожа қалған өмiрiнiң барлығын ұстаздық қызметке арнаған. Оның алдынан жаңа заманның көптеген жас кадрлары өткен. Зейтiн Ақышев соның бiрi. Қартқожаны жақсы бiлген Жүсiпбек оған тақыр кедейдiң iшiнен шығып, оқып, жаңа дәуiрдiң рухани тiршiлiгiн жасауға ұмтылған алғашқы жастардың бiрi есебiнде қараған. Жаңа өмiр жасаушылар, қазақ халқының сауатын ашып, оларды өрге сүйрейтiндер осылардың iшiнен шықпақ. Жүсiпбектiң романын жастарға арнауы, оның қаһарманы етiп жас ұрпақтың типтiк өкiлiн алуы осыны аңғартады. «Елi үшiн күйген, Еңбектi сүйген, Iзгi тiл ектi, Ер жүректi, Жұртшылықтың көсемi — Жалынды жастарға арнаймын!» — дейдi

Жүсiпбектiң Қартқожаны қазақ ауылындағы ең әлсiз топ —тақыр кедейдiң баласы етiп алуында да үлкен мән бар. Бiрiншiден, ол тарихи Қартқожаның шыққан ортасын дәл көрсету ниетiнен туса, екiншi жағынан, қоғамдық жiктiң ең төменгi, әлсiз ортасынан алынған қаһарманның тендiкке қолы жетiп, оқып, сол қорамға пайдалы азамат болуын суреттеу ниетiнiң өзi де қызғылықты. Бұған жазушының өзiнiң де шыққан ортасын қосу керек. Ол да кедей баласы, кедей өмiрiн жақсы бiледi. Соған лайық роман қаһарманы дәуiрдiң өзгерiстi лебiн бiртiндеп бойына сiңiрiп, оянып, оқып, қатарға қосылады. Саяси, рухани сауатын ашады, жаңа өмiрдiң жасаушылары легiне iлiгедi. Романда сол кездiң әдебиетiнде көбiрек байқалатын қаһарманды тезiрек жеткiзiп, күрескер етiп шығаратын жасандылық байқалмайды. Жазушы Қартқожаны өмiрдiң ұзақ, сан қилы талқысына салып, бiртiндеп оятады. Тiптi роман соңында да ол — белсендi, жетiлген күрескер емес, қаладан оқып, ауылдағы жаңа өмiрдi жасауға ниет қып келген жас. Ауыл кедейi iшiнен шыққан жас адамның сол дәрежеге жетуiнiң өзi —қазақ даласына келген қоғамдық саяси-әлеуметтiк өзгерiстердiң салдары екенiне роман оқырманын сендiредi. Алдағы өмiрдi жасаушылар осылардың қатарынан шығатынын нұсқайды.

Роман басталғаннан-ақ бiз оның негiзгi кейiпкерiмен танысамыз. Ол ауыл молдасынан оқитын көп баланың бiрi болғанымен, мiнез-құлқы жарынан да, тiптi сыртқы пiшiнiмен де олардан бөлек көзге түседi. «Сол балалардың iшiнде босаға жақта — астында бiр жапырақ тай терi, мұрнын қос-қостап тартып, қожасының ақ сабауына, шиге шанышқан бiр жапырақ қағазына үңiлiп, құнысып бiр бала отыратын едi. Жасы 10-11 шамасы болар ма екен, қалай? ...Екi жеңi де сауыс, бетiнiң бiр жағы да сатпақ, көзiнiң былшығы да жөндi тазармайды. Сол баланың қақ-соқпен iсi жоқ, момақан, аңқау, көзi бажырайып, аузын ашып, мұрны қоңқиып отырғаны. Жасында балпиған, сүйкiмдi бiр бала болады ғой, тап сол бала осы едi. Құдай оңдап, аты да түрiне сай бола кетер ме? Қартқожа... Жас балаға лайық ат емес қой», — деп суреттейдi жазушы оны. Жүсiпбек оның сыртқы портретiн де, iшкi мiнез-құлқын да ұзақ тәптiштеп жатпайды, оған қысқа суреттемелер бередi. Осы баланың мiнез-құлқындағы ең басты назар аударатын нәрсе — оның оқуға ынтасы, құмарлығы. Бұл — сол кездердегi қазақ балалары психологиясындағы жаңалық. Ол жаңалықты бiзге XX ғасырдың басындағы қазақ қоғамының даму жағдайлары әкелдi. Ресейдегi әлеуметтiк революциялардың қазақ жерiне әсерi, ұлттық сана-сезiмiнiң оянуы, оқу-

бiлiмнiң қажеттiгiн түсiнуi бұл кезде дәуiрдiң ең өзектi жаңалығы боп кiре бастаған едi. Қазақтың дамыған елдердiң қатарына қосылуы, ең алдымен, ел iшiнде оқу-бiлiм тарату, сол арқылы қалың қауымды ұйқыдан оятып, надандықтан жарыққа шығару идеясымен тiкелей байланысты қаралды. Сондықтан Қартқожаның өз ортасынан ерекше оқуға ұмтылуы — дәуiрдiң типтiк құбылысы деп қаралуы керек.

Көшпелi тiршiлiк пен рушылдық-ағайыншылық қарым-қатынас қазақ ауылындағы қайшылықтарды сырт көзден тасалай ұстауға тырысқанмен, ел iшiндегi таптық жiқ қоғамдық әдiлетсiздiк әрқашан бой көрсетпей қалмайтын да едi. Бұл, әсiресе, ауылдың кедей шаруалары тiршiлiгiнен анық танылатын. XX ғасырдың бас кезiндегi әлеуметтiк, қоғамдық ояну мұны тiптi айқын көрсеттi. Қартқожа да есейе, есiн жия келе осыны анық таниды. Адамның бiр жәбiр көрiп, әдiлетсiздiктен торығып ойланатын кезi болады ғой. Сондай бiр тұстарда Қартқожа да өзiн кемсiтiп, әлiмжеттiк жасаған, тiптi зорлық көрсеткен бай балалары қылықтарын есiне түсiредi.

Ойлана келсе, әлдiлерден зорлық көретiн бұл ғана емес екен. Әкесi де талай зорлық көрiптi. Баланың өзi куә болған әдiлетсiздiктер қаншама! Мұның бәрi жазушының ә дегеннен кейiпкерiнiң алдында дәуiрдiң өткiр проблемаларын қойып, оның осы жолдағы ойларын, толғанысын суреттеу арқылы образ жасауға ұмтылысын көрсетедi.

Ендiгi жердегi Қартқожаның үмiт-арманының бәрi орысша оқу тiлегi-мен байланысты өрбидi. Ол әр жерде ашылған орыс мектептерi (романда «үшкол») оларда оқитын қазақ балалары жайлы мәлiметтерге құлағын түре жүредi. Жазушы бұл жерде де Қартқожаның iшкi толғанысына, сезiмiне үңiлiп, оның өзi көрген орысша оқыған жастар жайлы ойларын ортаға салады. Ол көрген Әбдiлда перуатшiк, Уфа медресесiнiң шәкiртi, Жүнiс, т.б. баланың ынтасын ұштап, қиялына қанат бiтiрген жандар. Бәрi де орысша оқыған, iс басындағы адамдар. Қартқожа солардай болуды армандайды.

Ескi қоғамдық ортада адамның әлеуметтiк тұрмыс ықпалынан сытылып шығып, мақсатына жету үшiн талаптануы оңай да емес-тi. Қартқожа да оған жете алмайды. Оның үстiне, тағдыр қитығына кездесiп, Жұман үйiнiң шаруасы да күйзелiске ұшырайды. Күн көрiп, таңдайын жiбiтiп отырған жалғыз көк бие жамандатып өледi. Сол үйдiң құты көк бие екен — ол өлiсiмен одан қалған ұрпақ түгел қырылады: құлынын қасқыр жеп кетедi, көк тай алқымына шығу шығып өледi, көк құнанды ұры әкетедi. Қызыл шолақ сиырдың желiнi iсiп, бiр жағы берiштенiп, сүтiнен айырылып, сыңар емшек

боп қалады. Күзекте отырғанда шығып кеткен қара iнгендi әлдекiмдер бiр жұмадай шөп тасуға салып, зорықтырып, бота тастап, ыстық-суықты болып ол өледi. Қартқожа әкесiнiң балаша еңiреп жылағанын көредi. Солқылдап әжесi жылайды. Соларды көрiп үй айнала берiп оның өзi де жылайды. Мұның аяғы жұтқа жалғасып, Жұманның өлiмiмен тынады. Осындай жағдайда ол 1916 жылғы июнь жарлығын қарсы алады. Романның екiншi бөлiмi түгелдей осы оқиғаға арналады.

*6 – лекция;* **«Ақбілек» романы: көркем ой, шынайы сезім   
 шындығын бейнелеу ерекшеліктері**

*Романдағы көркем ой.*

*Шынайы сезім шындығы*

«Ақбiлек» романының идеясы Жүсiпбекке «Қартқожаны» жазу үстiнде (мүмкiн, одан да ерте) түскенге ұқсайды. Романда елiмiзде азамат соғысының аяқталар тұсында қызылдардан жеңiлiп, оңтүстiк шекараға қарай шұбырған ақ әскерлерiнiң жолдағы қазақ ауылдарына жасаған зорлығы, елдi тонауы, қыз-келiншектерiн жәбiрлеуi сияқты фактiлер суреттелетiн едi. Семейге оқуға аттанып бара жатқан Қартқожа жол үстiнде де осындай оқиғалардың талайына куә болады. «Иығында шенi; сымбатты офицер солқылдақ арбада қазақтың сұлу қызын құшақтап, қос боз атпен Қартқожаның қасынан өте шықты. Қартқожаға түскен қыздың көзi жыпылықтап кеттi» (120-6.) деп жазады автор.

Шынында, мүндай оқиғалар — азамат соғысының аласапыран тұ-сында момын қазақ елi басынан кешiрген үлкен ауыртпашылықтың бiрi болатын. Орталық Ресейдегi үлкен соғыстан сырт жатқан қазақ елiн оңтүстiк шекараға қарай бет алған ақ әскерлерi баса-көктеп тонап өтсе, оны қуған қызылдар екiншi жағынан шошытқан едi. Орыс бiткеннен, әскер атаулыдан қорқатын қараңғы ел олардың қайсысы дос, қайсысы қас екенiн айыра алмай шатасты. Ақ офицерлерi кейде қызыл әскерлердiң киiмiн киiп келiп тонап, елдi адастырды. Мұндай оқиғалардың қазақтардың орыстармен қарым-қатынастарына белгiлi дәрежеде әсер еткенi, халықтың дос орыс пен жау орысты айыруға бiртiндеп көз жеткiзгенi сол кезде жазылған көптеген шығармал арға (Жүсiпбек, Сәкен, Бейiмбет, Рабит) арқау болғаны да сондықтан. Осылардын негiзiнде қазақ қаламгерлерi онсыз да кең даладан пана таппай, сыртқы жаудың соққысына көп ұшыраған қазақ халқының жаңа дүрбелең тұсында бастан кешкен қайғылы күйлерiн суреттейдi. Әсiресе қазак қыздарының әлдiлерiнiң ойыншығына, ермегiне айналған трагедиясын ашып көрсеттi. Жүсiпбектiң суреттеуiне сенсек, «сол өңiрде орыстан сау қалған әйел бар ма екен?» (244-6.) Орыс тұтқынынан қайтқан Ақбiлектi керуге құмартқан Бозiнгеннiң (Мұсабайдың әйелi) таңсыққойлығын шеней отырған Жүсiпбек: «Орыстар өз ауылына да келген, қыз-қатындар тау-тасқа тығылған, өзi де үш солдаттың қолына түсiп қап, бұйырғанын көрген. Кiшi үйдiң қызы содан берi жiңiшке ауруға шалдығып, от басында сұлап жататын болған. Сонда да шiркiннiң таңсыққойлығы басылған ба!» —деп жазады

Ақбiлек трагедиясы — осы бүкiл халықтық трагедияның бiр ұшқыны. Ақбiлектi ақ солдаттарының алып қашып кетуi, оны қара мұрт офицердiң әйел қып ұстауы — бiр қыздың ғана емес, бүкiл елдiң ұлттық намысына тиетiн ауыртпалық. Қыздың бостандыққа ұмтылғанымен, ел бетiн кере алмай қиналуы, әкесiнiң Ақбiлектен қашқақтауы, атастырған күйеуiнiң тайсақтауы, ел-жұрттың оған бiр түрлi аяушылықпен (екiншi жағынан, таңсыққұмарлықпен) қарауы — бәрi де қызын алақанға салып, мәпелеп, аялап өсiрген қазаққа әлiмнен де ауыр. Оның үстiне, орысты «кәпiр» деп қарайтын жат ұғым бар. Онымен араласқан, шатасқан елдiң бәрi—жат, дiннен шыққан, харам. Бүкiл халықты, оның iшiнде қазақ қызын осы тұйықтан алып шыққан — елдiң жаңа тiршiлiкке ұмтылуы, оқуға талаптануы. Ел кезiне көрiне алмай, күлкi боп ауылдан кеткен Ақбiлек қалаға барып оқып, адам қатарына қосылып, жар тапты, бақытты өмiрге қадам басты. Мiне, «Ақбiлек» романының бүкiл тақырыбы мен идеясы осыған саяды.

«Қартқожа», «Ақбiлек» романдарын салыстыра қарасаң, Жүсiпбектiң бұрын теңсiздiкте, езгiде өмiр сүрген, қараңғылыққа қамалған қазақтардың жаңа өмiрге ұмтылысын жүйелi түрде суреттеудi мақсат тұтқанын анық байқауға болады. Егер «Қартқожа» ол ескi қоғамдық жағдайда оң-солын танымай, жоқшылықпен күн кешкен қазақ кедейiнiң азаттық жолына түсiп, оқып, адам болғанын суреттесе, «Ақбiлекте» рушылдық-феодалдық ортада жiкшiлдiк тартыстардың құрбанына айналған (Мұқаштың Ақбiлектi орыстарға шығарып беру себептерiн еске түсiрiңiз), сөйтiп жау қолында мазақ болған, одан ел бетiне қарай алмайтын «қарабет» болып оралған қазақ қызының жаңа заман тұсында оқып, өз бақытын табуы, қатардағы тең азамат болуы көркем бейнеленедi. Осы оқиғалар негiзiнде Жүсiпбек сол бiр дүрбелең жылдардағы қазақ ауылы өмiрiнiң шындығын, адамдар тағдырындағы өзгерiстердi, қоғамдық жаңарудың сырын кең көрсетедi. Ескi ауыл мен оның адамдары бойындағы қайшылықты күйлер мен ұғымдар тартысының суреттерi, адам психологиясындағы тебiренiстер мен оған араласқан жазушы толғанысының молдығы Жүсiпбек реализмiнiң байлығын, суреткерлiк қарымының кендiгiн байқатады. Роман кейiпкерлерi де заманмен, дәуiрмен қабаттаса өзгерiске iлеседi, қоғамнан өзiне лайық орын iздейдi. Ол орынды бiрi тауып, бiрi таба алмай жатса да, жалпы iзденiстiң беталысы елдiң рухани оянуға ұмтылысын аңғартады. Солардың алдыңғы легiнде Ақбiлек дегенiне жетедi.

Ақбiлектiң ауылдың етекбастылығынан, алыпқашпа өсек-аяңынан Құтылып, қаладан бақытын табуы — жаңа өмiрдiң салтанат құруы. Ол — бiлiм алып, қатарға қосылған алғашқы қазақ әйелдерiнiң өкiлi. Өткенiне бүгiнгi шындыққа салыстыру көзiмен қарайды. Өз өмiрiне ризалық бiлдiре отырып, «оқымаған әйел қор ғой, қапастары құстай ғой» (315-6.) дейдi Кәмила тағдырын еске түсiрiп. Ақбiлек пен Балташтың бас қосуын жазушы теңiн тапқан, бақытқа қолы жеткен үлгiлi, жарастықты отбасы ретiнде бағалайды, оны кейiнгi жастарға үлгi етедi. «Ақбiлек көрген-бiлгенiн Балташқа айтып келедi. Балташқа қызметтен келгенде кiмнiң не сөйлегенiн айтып отырады. Сөйлескен сайын бiрiнiң бiлгенi бiрiне ауысады. Кейде Балташ баяндама, отчет жазғанда, Ақбiлек көшiредi. Ақбiлек бiрдеңеге алданып жатса, Балташ барып тамақ әкеледi. Екеуi бiрге күйiнедi, бiрге сүйiнедi. Өйткенi дененiң басқалығы болмаса, екеуi бiр кiсiмiз деп ойлайды» (аталған шығарма, 316-6.) деп жазады ол.

Бұл — бұрынғы қазақ әйелi басында, әйел мен еркектiң ара-қатынасында болмаған жай. Жаңа өмiр әйелдi осыған жеткiздi, әйел мен еркектi бiр қатарға қойды. Жүсiпбек осыны паш етедi.

Роман соңында ағасы мен жеңгесiне ерiп, Балташын қасына алып, елiне келген Ақбiлекпен қайта танысамыз. «Ақбiлек баяғы емес, өзгерген, өнер тапқан, жетiлген, ысылған. Әйелдерге көсем болған. Бұрынғы бұйығы, ұялшақ, сызылған, мұңайған Ақбiлектiң iзi де жоқ. Ақбiлектiң қылығын, iсiн көргенде, ақсақал танданады-. «Бұл қалай боп кеткен? Қаланың не қасиетi бар? Жұп-жуас, ұялшақ бала емес пе едi?» —деп ойлайды. Қалай да Ақбiлек жат, Ақбiлек өнерлi. Ол ендi ақсақалдың ғана баласы емес, көптiң баласы. Ендi ақсақал одан именедi» (аталған шығарма, 323-6.). Бүкiл шығарманың идеясы автордың осы сөздерiнде жатыр. Әрине, Ақбiлектiң бұл күйге жетуi оп-оңай бола салған дүние емес. Жүсiпбек оның тағдырын жеңiлдетпей, қайшылықты оқиғалар легiнде көрсетедi. Өмiр қиыншылықтарын кеше отырып, Ақбiлек ауыр сезiм күйлерiн бастан өткiзедi.

Роман Ақбiлектiң жау қолына түсiп кетуiмен басталады да, оның жастық шағымен бiз таныса алмай қаламыз. Ол олқылықты жазушы кейiн қыздың атастырылған жары Бекболаттың сүйгенiн еске алуы түрiнде берiлген суретпен толықтырады. Бекболат алғаш көргенiн ойына алады. «Маңдайы қасқиып, мойны қаздиып, көзi мөлдiреп, ернi үлбiреп, үрiп ауызға салғандай жүтынып тұр едi-ау! Тал бойында бiр мiнi жоқ, жаңа шығып келе жатқан сүйрiктей едi.

*7 – лекция:* **Ж.Аймауытұлы және қазақ драматургиясы**

*20 ғасыр басындағы қазақ драматургиясы*

*Ж.Аймауытов шығармашылығы*

Жүсiпбектiң сан салалы шығармашылық мұрасының салмақты жағының бiрi — оның драматургиясы. Ол қазақ әдебиетiнде төңкерiс қарсаңында ғана туа бастаған осы жанрдың да негiзiн салушылардың қатарында аталады. Сонымен қатар Жүсiпбек — қазақтың ұлттық театр өнерiнiң де бастауында тұрған адам. Қазақ даласында алғашқы ойын-сауық үйiрмелерiн ұйымдастырып, оған өзi жазған пьесаларына өзi режиссерлық жасап, сахнаға қоюшылардың алдыңғы легiнде де Жүсiпбектiң аты бар. Бұл жөнiнде профессор Б.Құндақбаев өзiнiң «Жүсiпбек Аймауытов және театр өнерi» атты мақаласында кеңiнен қамтып айтқан. Ол ұлттық сахна өнерiнiң алғашқы үлгiлерi жайлы материалдар жинау үстiнде Семейде Аймауытовтың қатысуымен қойылған спектакльдер тарихымен танысқанда, «оның тәй-тәй басып дүниеге келуi Жүсiпбек Аймауытов есiмiмен тығыз байланысты болып шықты», — деп жазды.

Жүсiпбектiң драмалық шығармалар жазуына да оның өнер сүйгiштiгi айрықша әсер еткен. Ол жасынан ел iшiндегi ойын-сауық кештерiне қатысып, домбыра тартып, жақсы ән салған. Осы табиғи өнерiн Жүсiпбек оқып жүрген кездерiнде жалғастырып дамыта түскен.

Семейде ол драмалық, сахналық кештерге қатысып, ұлттық мәдени ойын-сауықтың ұйытқысы болған. Ол 1914 жылы Абайдың қайтыс болуының он жылдығына арналған кешке қатысқан. 1915 жылы сол қалада «Бiржан мен Сара» спектаклiн сахнаға лайықтап қойып, онда Бiржанның рөлiн ойнаған. 20-жылдардың бас кезiнде Семейде «Ес-Аймақ» атты театр группасы ұйымдасқанда да Жүсiпбек соның басы-қасында болып, спектальдер қойған. 1922 жылы «Еңлiк— Кебектiң» қайта жазылған нұсқасы да сол кiсiнiң қоюымен сахнаға шыққан. 1925 жылы Қазақ Автономиялық республикасының бес жылдығына арнап ол Қызылордада өзiнiң «Ел қорғаны» пьесасын сахнаға шығарған. 1926 жылы тұңғыш қазақ театры ашылып, соған елге таныс халық таланттарын шақырғанда, солардың iшiнде Ж.Аймауытовтың да £есiмi болған («Еңбекшi қазақ», I6-қаңтар, 1926). Бiрақ ол Шымкентте педагогикалық техникумға директор болуына байланысты келiсiм бермептi. Соған қарамастан Жүсiпбек театр ұйымдасқан тұста Қызылордада болып, театр жұмысын жандандыруға араласқан, жаңа спектакльдер жасаған. Кейiн сол театр сахнасында өзiнiң «Шернияз» атты пьесасын қойған.

Жазушы өзi: «1916 жылғы қазақтан жұмысшы алудың артынан пьеса жаза бастадым. Алғаш жазған 5 перделi пьесам (Нұрғали Құлжанов ұнатпаған соң) жарыққа шықпады, оған жалғас «Рәбиға», «Жебiр болыс» («Мансапқорлар»), «Қанапия—Шәрбану» *19I6-I917* жылғы жазған пьесаларым, кейiн түзетiп баспаға бердiм» — дейдi. Бұл — оның пьеса жазумен төңкерiстен бұрын-ақ шұғылданғанын растайды. Ол кезде Жүсiпбек пьесалары қолжазба күйiнде тарап, көркемөнер үйiрмелерiнде қойылған. «Қанапия-Шәрбану» пьесасының кiтап болып шыққан нұсқасына (1926) жазған кiрiспеде жазушы «Бұл драма 1917 жылы жазылған едi. Семейде және басқа қалаларда бiрлi-жарымды ойналғаннан кейiн жазған дәптерiм жоғалып кетiп едi. Биыл кiтапты қолыма түсiрiп, түзетiп жаздым. Ескi қолжазбасы қолында бар кiсiлерден ол күйiнде ойналмауын тiлеймiн», — деп ескерту жасағаны — бұған дәлел. 1917 жылы 17 желтоқсанда Семей жастарының ойын-сауық кешiнде Жүсiпбектiң өзi режиссерлық етiп сахнаға дайындауымен оның «Рәбита», «Ескi тәртiппен бала оқыту» атты пьесалары қойылған. Жиырмасыншы жылдар iшiнде осы жанрдағы iзденiсiн жалғастырып, ол «Сылаң қыз» (1922), «Ел қорғаны» (1925), «Шернияз» (1926) сияқты пьесалар жазған. Бұрынғы пьесаларын жөндеп, бастырған («Мансапқорлар» (1922, «Рәбиға» (1926), «Қанапия-Шәрбану» (1925).

Жүсiпбек пьесалары, негiзiнен, өз дәуiрiнiң ең маңызды әлеуметтiк мәселелерiн көтеруге, оларды сахна арқылы бейнелеп көрсетуге арналады. Ол феодалдық-патриархалдық салтты, мешеулiктi шенейдi, елдi оқуға, өнер-бiлiмге, қараңғылықтан шығуға үндейдi. Әйелдердiң бас бостандығын, халықтың азаттығын, теңдiгiн қорғайды.

«Рәбиға» пьесасында ескi салт бойынша мал берген қойшы шалға тиген Рәбиға деген жас әйелдiң тағдыры сөз болады. Әуелi бата бұзудан, ата-ана қарғысынан қорыққан Рәбиға тағдырына мойынсұнып бақса да, шалының ожар мiнезiне (әр нәрсенi сылтау қылып әрi қызғанып, жас әйелдi ұра бередi) шыдай алмай, одан кетуге мәжбүр болады. Ескi салт қосақтаған шалдан өз басына бостандық алып кетiп бара жатып, ол: «Кел, қазақтың күң қыздары, қол ұстасып, бостандық тұрмысқа жетейiк!» — деген ұран тастайды.

Осы тектес идеяның анықтығы Жүсiпбектiң басқа пьесаларында да байқалады. «Қанапия—Шәрбануда» жаңа заманның теңдi қалып қосылған екi жасы сахна соңында «Жасасын теңдiк!» деп шығады. «Шерниязда» пьеса уақиғасы сахна сыртында мылтық атылып, революцияның болғанын хабарлаумен бiтедi.

*8 – лекция:* **«Ел қорғаны» пьесасы және заман шындығы**

*Пьесадағы жастар психологиясы*

*Авторлық таным*

«Ел қорғаны» пьесасында сол кездегi қараңғы қазақ ауылына өкiл боп барып, саяси жағдайды, жаңа өкiмет көзқарасын оқыған азамат түсiндiредi. Ол төңкерiстiң жайын, «ақтар» мен «қызылдардың» кiм екенiн, «ақтарға» қарсы елдi қорғайтын жасақ ұйымдастыру қажеттiгiн айтады. Елдi өзiн-өзi қорғау iсiне жұмылдырады. Бұл да шығарманың ашық идеясы. Революция дәуiрiндегi әр қилы пiкiр, ой таластарын саралай келе, жазушы оқығанның аузымен оларға баға бередi.

Бұл шығармаларда идея көбiнесе үгiттiк үлгiде ашылатыны да байқалмай қалмайды. Жазушы оны дәуiр талабы есебiнде қояды. Қараңғы қауымға жаңалықты сахна арқылы жеткiзудi көздейдi.

Жүсiпбектiң пьесалары идеялық мазмұнының байлығымен ғана емес, драмалық тартыстың өткiрлiгiмен, характер жасаудағы iзденiстерiнiң әрқилылығымен ерекшеленедi. Ол тартысқа негiз етiп әлеуметтiк қайшылықты алады. Сол қайшылықты күрестерде әр қилы топ өкiлдерiнiң ұстанған бағытын анықтап, образдарды даралауға ұмтылады.

Б.Құндақбаев Жүсiпбек пьесаларының басқа драматургтердiң еңбектерiне ұқсамайтын ерекшелiгi есебiнде психологиялық толғанысты ашудың өзгеше жолына назар аударады. «Оның барлық пьесалары шымылдығының ашылуы жеке кейiпкерлердiң психологиялық толғанысынан бастау алады. «Рабиғада» оқиға өзiмен-өзi iштей арпалысып отырған Рабиғаның монологiнен басталса, «Ел қорғанында» Оқығанның әңгiмесiнен, «Қанапия— Шәрбануда» Шәрбанудың шешесi Үмсынайдың уайымға толы үрейлi монологiнен, «Мансапқорларда» болыс сайлануды армандаған Мүсiлiмнiң айла-тәсiлiнен, iшкi жоспарынан басталады. Осылай басты кейiпкердiң сөзiнен немесе монологтерiнен басталған пьесаның әрекетi ширақ, кейiпкерлерi барлық, оқиғалардың түйiнiн шешiп, соның тiзгiнiн пьесаның аяғына дейiн (аталған мақала, 21-бет) ұстап отырады».

Жүсiпбек пьесаларындағы адам сезiмiнiң iшкi иiрiмiне, оның нәзiк қылдарын баса бiлген шеберлiгiне көңiл аудара қарасақ, Б.Құндақбаев байқаған жазушы ерекшелiгi туралы ойлардың шындығына көзiң жетедi. Әдет-салтқа мойынсұнып шалға барған жас келiншек Рәбиғаның iшкi ой-сезiмiн Ахметтiң әнi талқандап кетедi. Теңiне қосыла алмай қалған Рәбиға, ендiгi жерде iске аспаған арманына ой жiберiп, шалының дөкiр, тұйық мiнезiн мiней бастайды.

*9 – лекция:* «**Мансапқорлар» пьесасындағы монологтар**

*Заман шындығы*

*Адам тағдырының өзгерістері*

«Мансапқорлар» пьесасы атақ, дәрежеге құмар ел басшыларының арасындағы тартысқа құрылған. Тартыстың бiр жағында Қасқырбай болыс болса, екiншi жағында — оның туысқан iнiсi, тiлмашы — Мүсiлiм. Ол кезiнде әкесiне жасаған зорлығы мен оқытпағаны үшiн ағасынан кек алмақ, оны өлтiрiп, орнына болыс болмақ. Сол үшiн болыстың жас әйелiмен көңiлдес болып, оны болысқа у беруге жұмсайды. Жазушы Мүсiлiмнiң қылығын болыстан кек алумен ғана шектемей, оның адам есебiнде жауыздығын, мансапқорлығын көрсетедi. Шығарма туыс адамдардың арасын айырып жатқан жiктелушiлiктiң, зорлықтың үлкен қоғамдық зұлымдыққа, жауыздыққа ұласып жатқандығын ашады.

Мұндағы психологиялық толғаныс шен-шекпенге құмартқан, парақор, мансапқор адамдар бейнесiн ашу үшiн пайдаланылады. Ол кейiпкер әрекетiмен тiкелей байланысты. Кейiпкерлер де кесек. Қасқырбай — көп қырлы, сыртқа айбарын жұмсап, сырын шеше бермейтiн, құлқын, мансап үшiн ештемеден тайынбайтын озбыр болыстың типi. Оның атын да жазушы тегiн таңдамағанға ұқсайды. Қасқырбайдың өмiр, дүние жөнiндегi ұғымы да өзiнiң қоғамдағы орнына байланысты. «Бiрақ ел жемей азулы болмайсың. Азулы болмай, дәулет табыла ма? ...Ел жеген жалғыз мен бе? Қазақтың жақсыларында бұрынғы, соңғы да ел қанамағаны болды ма? Бiз солардан артықпыз ба? Мен алмағанмен, бiреуi алады. ...Құдай бiздi алуға жаратты, дүние күштiнiкi».

Мүсiлiм — мансапқордың жас, зымиян түрi. Ол алдағы тартысты iштей саралап, болыстан зорлық көрген жұртты өзiне тартып алдай бiледi. Оның пьеса басында, сахна ашылғанда, екi қолын қалтасына салып тұрып айтатын монологi көп нәрсенi аңғартқандай. Тiлмаш боп болысты пайдаланып, сол арқылы елдiң тұрмыс-тiршiлiгiне үйренiп, талай пәлеқорлыққа куә болған жас жiгiт ендi өзi билiкке таласады. Өз мақсатына жету үшiн жауыздықтың ешбiр түрiнен бас тартпайды. Мүсiлiмнiң монологi — осы тұрғыдағы толғаныстың түрi. Бүкiл шығарма тартысының басталуы, әрi қарай дамуы Мүсiлiмнiң осы сөзiнен тарайды.

Пьесада негiзгi кейiпкерлерге қоса, олардың бейнесiн толығырақ аша түсуге көмектесiп тұрған бiраз қосалқы адамдар бар. Олардың көрнектiлерi — жастық, әйелдiк осал сезiмiне малтыққан Күләнда, Сүлеймен молда, эпизодтық болса да, болыс айналасының шындығын түсiнуге көмектесiп тұрған халық өкiлдерi — Қожантай қажы, Көбекбай, Әубәкiр шабарман, т.б.

*10 – лекция:* **«Қанапия мен Шәрбану» және жастар теңдігі туралы   
 идеялар**

*Жастар теңдігі туралы тақырыптар*

*Кұрес идеяларының көріністері*

Б.Құндақбаев Жүсiпбек пьесаларының басқа драматургтердiң еңбектерiне ұқсамайтын ерекшелiгi есебiнде психологиялық толғанысты ашудың өзгеше жолына назар аударады. «Оның барлық пьесалары шымылдығының ашылуы жеке кейiпкерлердiң психологиялық толғанысынан бастау алады. «Рабиғада» оқиға өзiмен-өзi iштей арпалысып отырған Рабиғаның монологiнен басталса, «Ел қорғанында» Оқығанның әңгiмесiнен, «Қанапия— Шәрбануда» Шәрбанудың шешесi Үмсынайдың уайымға толы үрейлi монологiнен, «Мансапқорларда» болыс сайлануды армандаған Мүсiлiмнiң айла-тәсiлiнен, iшкi жоспарынан басталады. Осылай басты кейiпкердiң сөзiнен немесе монологтерiнен басталған пьесаның әрекетi ширақ, кейiпкерлерi барлық, оқиғалардың түйiнiн шешiп, соның тiзгiнiн пьесаның аяғына дейiн (аталған мақала, 21-бет) ұстап отырады».

Жүсiпбек пьесаларындағы адам сезiмiнiң iшкi иiрiмiне, оның нәзiк қылдарын баса бiлген шеберлiгiне көңiл аудара қарасақ, Б.Құндақбаев байқаған жазушы ерекшелiгi туралы ойлардың шындығына көзiң жетедi. Әдет-салтқа мойынсұнып шалға барған жас келiншек Рәбиғаның iшкi ой-сезiмiн Ахметтiң әнi талқандап кетедi. Теңiне қосыла алмай қалған Рәбиға, ендiгi жерде iске аспаған арманына ой жiберiп, шалының дөкiр, тұйық мiнезiн мiней бастайды. «Тым болмаса жарқылдап отырса, кедейлiгi де, шалдығы да бiлiнбес едi», — деп ойлайды. Оны рухани үйлесе алмаушылық, жалғыздық қинайды. Осы жайлар жас әйелдi өзiне тең емес адамнан кетуге итермелейдi.

«Қанапия—Шәрбану» пьесасында сүйiскен екi жастың қосыла алмау шырғалаңы 191б жылғы июнь жарлығы кезiндегi әлеуметтiк тартыстар жағдайында өтедi. Шәрбанудың әкесi Исатай ер баласы Ынтықбайды солдаттан қалдыру мақсатымен қызы Шәрбануды Сазанбай байға тоқалдыққа бередi. Мұның кедей адамның басындағы ерiксiз болған трагедиялық оқиға екенi, байдың уақытты пайдаланып жасаған зорлығы пьесада орынды ашылады. Елдiң барлық ниетi — Қанапия мен Шәрбану жағында. Пьеса соңында солдаттан қайтқан Қанапия Шәрбануды алып қашып, жаңа өкiметтi паналайды. Бiрақ жазушы таптық қайшылықты оршiте, шиеленiстiре бермейдi. Сазанбай жастардан жасаған қателiгi үшiн кешiрiм сұрайды. Бұл — Жүсiпбектiң үстем таптың кейбiр зорлық мiнездерiн надандықтан көрiп, оларды ағарту, түсiндiру жолымен жөндеуге болады деген ойларының, қазақты жалпылама бөлмей қарауға тырысқанының көрiнiсi болса керек.

*11 –лекция:* **Драматургиядағы сезім толқу,қайғы, мұң, ашу,   
 тоқырау т.б. жеткізудегі авторлық ізденістер**

*Аймауытов драматургиясындағы қайғы, мұң өрнектерін*

*Бейнелеу поэтикасы.*

профессор Б.Құндақбаев өзiнiң «Жүсiпбек Аймауытов және театр өнерi» атты мақаласында кеңiнен қамтып айтқан. Ол ұлттық сахна өнерiнiң алғашқы үлгiлерi жайлы материалдар жинау үстiнде Семейде Аймауытовтың қатысуымен қойылған спектакльдер тарихымен танысқанда, «оның тәй-тәй басып дүниеге келуi Жүсiпбек Аймауытов есiмiмен тығыз байланысты болып шықты», — деп жазды.

Жүсiпбектiң драмалық шығармалар жазуына да оның өнер сүйгiштiгi айрықша әсер еткен. Ол жасынан ел iшiндегi ойын-сауық кештерiне қатысып, домбыра тартып, жақсы ән салған. Осы табиғи өнерiн Жүсiпбек оқып жүрген кездерiнде жалғастырып дамыта түскен.

Семейде ол драмалық, сахналық кештерге қатысып, ұлттық мәдени ойын-сауықтың ұйытқысы болған. Ол 1914 жылы Абайдың қайтыс болуының он жылдығына арналған кешке қатысқан. 1915 жылы сол қалада «Бiржан мен Сара» спектаклiн сахнаға лайықтап қойып, онда Бiржанның рөлiн ойнаған. 20-жылдардың бас кезiнде Семейде «Ес-Аймақ» атты театр группасы ұйымдасқанда да Жүсiпбек соның басы-қасында болып, спектальдер қойған. 1922 жылы «Еңлiк— Кебектiң» қайта жазылған нұсқасы да сол кiсiнiң қоюымен сахнаға шыққан. 1925 жылы Қазақ Автономиялық республикасының бес жылдығына арнап ол Қызылордада өзiнiң «Ел қорғаны» пьесасын сахнаға шығарған. 1926 жылы тұңғыш қазақ театры ашылып, соған елге таныс халық таланттарын шақырғанда, солардың iшiнде Ж.Аймауытовтың да £есiмi болған («Еңбекшi қазақ», I6-қаңтар, 1926). Бiрақ ол Шымкентте педагогикалық техникумға директор болуына байланысты келiсiм бермептi. Соған қарамастан Жүсiпбек театр ұйымдасқан тұста Қызылордада болып, театр жұмысын жандандыруға араласқан, жаңа спектакльдер жасаған. Кейiн сол театр сахнасында өзiнiң «Шернияз» атты пьесасын қойған.

Жазушы өзi: «1916 жылғы қазақтан жұмысшы алудың артынан пьеса жаза бастадым. Алғаш жазған 5 перделi пьесам (Нұрғали Құлжанов ұнатпаған соң) жарыққа шықпады, оған жалғас «Рәбиға», «Жебiр болыс» («Мансапқорлар»), «Қанапия—Шәрбану» *19I6-I917* жылғы жазған пьесаларым, кейiн түзетi

баспаға бердiм» — дейдi. Бұл — оның пьеса жазумен төңкерiстен бұрын-ақ шұғылданғанын растайды. Ол кезде Жүсiпбек пьесалары қолжазба күйiнде тарап, көркемөнер үйiрмелерiнде қойылған. «Қанапия-Шәрбану» пьесасының кiтап болып шыққан нұсқасына (1926) жазған кiрiспеде жазушы «Бұл драма 1917 жылы жазылған едi. Семейде және басқа қалаларда бiрлi-жарымды ойналғаннан кейiн жазған дәптерiм жоғалып кетiп едi. Биыл кiтапты қолыма түсiрiп, түзетiп жаздым. Ескi қолжазбасы қолында бар кiсiлерден ол күйiнде ойналмауын тiлеймiн», — деп ескерту жасағаны — бұған дәлел. 1917 жылы 17 желтоқсанда Семей жастарының ойын-сауық кешiнде Жүсiпбектiң өзi режиссерлық етiп сахнаға дайындауымен оның «Рәбита», «Ескi тәртiппен бала оқыту» атты пьесалары қойылған. Жиырмасыншы жылдар iшiнде осы жанрдағы iзденiсiн жалғастырып, ол «Сылаң қыз» (1922), «Ел қорғаны» (1925), «Шернияз» (1926) сияқты пьесалар жазған. Бұрынғы пьесаларын жөндеп, бастырған («Мансапқорлар» (1922, «Рәбиға» (1926), «Қанапия-Шәрбану» (1925).

Жүсiпбек пьесалары, негiзiнен, өз дәуiрiнiң ең маңызды әлеуметтiк мәселелерiн көтеруге, оларды сахна арқылы бейнелеп көрсетуге арналады. Ол феодалдық-патриархалдық салтты, мешеулiктi шенейдi, елдi оқуға, өнер-бiлiмге, қараңғылықтан шығуға үндейдi. Әйелдердiң бас бостандығын, халықтың азаттығын, теңдiгiн қорғайды.

«Рәбиға» пьесасында ескi салт бойынша мал берген қойшы шалға тиген Рәбиға деген жас әйелдiң тағдыры сөз болады. Әуелi бата бұзудан, ата-ана қарғысынан қорыққан Рәбиға тағдырына мойынсұнып бақса да, шалының ожар мiнезiне (әр нәрсенi сылтау қылып әрi қызғанып, жас әйелдi ұра бередi) шыдай алмай, одан кетуге мәжбүр болады. Ескi салт қосақтаған шалдан өз басына бостандық алып кетiп бара жатып, ол: «Кел, қазақтың күң қыздары, қол ұстасып, бостандық тұрмысқа жетейiк!» — деген ұран тастайды.

Осы тектес идеяның анықтығы Жүсiпбектiң басқа пьесаларында да байқалады. «Қанапия—Шәрбануда» жаңа заманның теңдi қалып қосылған екi жасы сахна соңында «Жасасын теңдiк!» деп шығады. «Шерниязда» пьеса уақиғасы сахна сыртында мылтық атылып, революцияның болғанын хабарлаумен бiтедi. Бұлардың бәрi көп жылдар үстем тап пен отаршылдықтың екi жақты қанауында болып келген халықтың: «Өзгерiс, бостандық, теңдiк!» деген ұранмен басталған жаңа өмiрiн қуаттау идеясынан туады

*12 – лекция:* **«Шернияз» пьесасындағы жаңа әуендер**

*Жаңа ойларды бейнелеу ізденістері*

Аймауытов драматургиясының ең озық үлгiсi — «Шернияз» пьесасы. Ол 1925 жылы жазылып, 1926 жылы Қазақстан Халық ағарту Комиссариатының пьесаларға жариялаған конкурсында екiншi бәйге алған, сол жылы кiтап болып жарық көрген.

«Шернияз» пьесасын автор:

Шернияздың шерi бар,

Шерлi қалған елi бар,

Көзiнде қанды селi бар,

Аузында қалған желi бар,

Ел ниязы — Шернияз.

Қараңғы қазақ көгiне

Өрмелеп шығып, күн болам!

Қараңғылықтың кегiне

Күн болмағанда, кiм болам? —

деп, өрттей лаулап келе жатқанда, ажал оғына тап болып, арманына жете алмай, жастай кеткен Арқаның арқар жанды, асқар жүректi, аяулы ақыны Сұлтанмахмұт Торайғырұлының аруағына арнаймын», — деген.

Шернияз бейнесiнде жазушы өз дәуiрiнiң оқыған, саналы азаматының заманның қат-қабат шытырман шындығын кешкен қиналысын суреттейдi. Ол қаланың беймаза тiршiлiгiнен қырға, ауылға кетедi. Жан тыныштығын, даланың дарқандығын, ағайындық сыйлы қарым-қатынасты ол қырдан iздейдi. Бiрақ ел iшiнде алауыздық, рулық айтыс-тартыс, дау-дамай Шернияздың тыныштығын бұзады. Ол бәрiнен түңiлiп, азап шегедi.

Шернияз басынан кешкен бұл трагедия —сол дәуiрдiң ең бiр өзектi, өткiр проблемаларының бiрi болатын. Қала мен даланың қарым-қатынасы, ол жайындағы қайшылықты ойлар Сұлтанмахмұт ақынның «Қала ақыны мендала ақынында», Мағжанның «Айда атынды, Сәрсенбай!» өлеңiнде де кең суреттелген. Олардың бәрi де қаланың мәдениет, бiлiм ошақтары болмаса, қалған тiршiлiгiне үрке қарады. Саудагершiлiк, сол арқылы тараған адам мiнез-құлқындағы өзгерiстер (жеңiлтек мiнездер, есепке құрылған ұсақтық, эгоистiк, пәлеқорлық, т.б.) оларға қазақтың Дарқан, кеңпейiл мiнезiн даладан iздеттi. Қаланың у-шу, беймаза тiршiлiгiнен пананы да ауылдан, дала табиғатынан тапты. Ал ауылдың да өз қайшылығы аз емес

Оны жайлаған рушылдық, ескiшiлдiк салт, заңдары да әдiлет, шындық iздеген адам жанына тиетiн құбылыстар болатын. Шернияз бейнесi арқылы Жүсiпбекте осыны ашады. Шернияздың Базарбаймен қала мен дала тынысын салыстыра жырлаған лирикалы диалогтерi арқылы жазушы екi өмiрдiң өзiндiк ерекшелiктерiн суреттеуге ұмтылады. Шернияз дала ақыны боп, Базарбай қала ақыны боп жырлайды. Алғашқысы жанға жайлы даланың сұлу табиғатын, қазақтың кең пейiлдiгiн мадақтаса, Базарбай қаланың ойын-сауығын, жастықтың желiкпе мiнезiне лайық өзгешелiктерiн қызық тұтады. Дала ұлы Шернияз мiнезiнде сол даламен рухани тұтастық аңғарылады.

Мынау тұрған көк күмбездей көкшатыр,

Жымыңдаған меруерттей көп жүлдыз,

Сартабақтай жарқыраған Сұлуай!

Анау жатқан ұлан байтақ кең дала,

Саңғыраған салауатты сандал тау,

Бұта сайын бұлбұл құсы сайраған,

Жүпар иiс жасыл гүлi жайнаған,

Осы отырған майда талды сай, бұлақ,

Осыларды қалай көрмей шыдарсың! —

дейдi ол. Бiрақ қазақ ауылының қайшылықтары ақынжанды Шерниязды тез торықтырады. Алшағыр, Қордабай бейнелерi арқылы көрiнетiн ағайындық, көңiлжықпастық ескiшiл мiнездер, Раушан арқылы бейнеленген ауылдың етекбасты, олпы-солпы тiршiлiгi, көңiлiнен шықпасаң, арызданатын пәлеқорлық оны ауылдан бездiредi.

Нәрестедей таза жанды

Ел бар ғой деп ойлаушы ем,

Дос та, жар да, махаббат та,

Елде ғой деп барлаушы ем, —

Жүрегiм елдi кездiрдi,

Бұзылған елден бездiрдi, —

деп күйзеледi ол.

Қалаға қайта оралған Шернияз өмiрi де оңайға түспейдi. Аласапыран қаланың тартысты тiршiлiгi ауырлатқан кейiпкер сезiмiн бiз оның папкадағы қағаздарды қарап тұрып айтқан монологiнен көремiз:

*12 – лекция:* **Ж.Аймауытов және М.Әуезов, М.Жұмабаев**

Жүсiпбек — өз заманының белгiлi сыншысы болған, әдебиет мә-селелерiне қатысты көптеген ой-пiкiр қалдырған жазушы. Оның мақалаларынан, хаттарынан, тiптi көркем шығармаларының iшiнен де автордың жазу өнерi жайлы, оның ерекшелiктерi туралы, суреткердiң психологиялық, шығармашылық сипатын түсiнудiң принциптерi жайлы қызықты ойлар кездеседi. Әдебиеттiң жаңа дәуiрдегi мiндеттерiн түсiне бiлген жаңа көзқарасты қаламгер ретiнде ол сөз өнерiне, оның өкiлдерiне тың мiндеттер артты. Олардың iшiнде белгiлi бiр дәуiр әдебиетi дамуына арналған шолу да, жеке ақынның шығармашылық бетiн анықтауға құрылған портрет те, рецензиялар да кездеседi. Жүсiпбектiң алғашқы сын еңбектерiнiң бiрi —оның М.Әуезовпен бiрiгiп жазған («Екеу» деп қол қойған) «Абайдан соңғы ақындар» атты мақаласы. Ол «Абай» журналының бiрiншi санында (1918) басылған. Мұнда қазақтың болашақ екi ұлы жазушысы өздерi сусындаған, ұлттық әдебиеттiң бүгiнгi күйi мен болашағы жөнiнде сыр бөлiседi. Онда ұлттық сана-сезiмнiң оянуы, оның әдебиетке әсерi, қазiргi ақындар шығармашылығының бет алысы сияқты маңызды мәселелер қаралады. Әдебиеттiң еркендеп, ақын-жазушылардың қатары өсуiн олар ұлттық оянуымен байланыстырады. «Бұл оянуға бiрiншi — Абай, екiншi — «Қазақ» газетi, үшiншi — жалпы жұрттың ғылымға бет алуы себеп болды», —деп жазады.

Аталған дәуiр ақындары шығармашылығы мақалада үш топқа бөлiнiп талданады. Оның бiрi —сыршыл (лирик) ақындар, екiншiсi —«сезiм мен қиялға тәрбие, әсерi аз, ақылға азығы бар, халықшыл (народник) ақындар», үшiншiсi — ескi өлең, жыр, тақпақтарға елiктеушiлер. Осы қатарда сыншылар Мағжан, Ахмет, Сұлтанмахмұт, Ахмет Мәметов, Мiржақып, Сәбит Дөнентаев сияқты сол дәуiрдiң көрнектi тұлғаларының шығармашылық өнерiн салыстырады. Мағжан мен Сұлтанмахмұттың кейбiр сыршыл жырлары мен Ахметгiң «ойды оятуға, миды сергiтуге мұнлы, мұқтаж, терең мақсат түртiп шығарған» өлеңдерiн зор бағалайды. Сонымен бiрге мақалада сол дәуiр әдебиетiнiң елеулi олқылықтары сөз болады.

Жүсiпбектiң сын еңбектерiнiң iшiнде оның «Мағжанның ақындығы туралы» атты мақаласы («Лениншiл жас» журналы, 1923, №5) айрықша орын алады. Бұл —кеңес әдебиетi сынының қалыптасып кәсiптiк мамандығын

жетiлдiре түскен тұсында жаңа сын үлгiсiне бағыт, бағдар берген мақала. Онда Жүсiпбек Мағжан ақындығы жайлы ойларын оның шығармаларын талдау арқылы дәлелдей отырып, әдеби шығарма талдаудағы сынның негiзгi мiндеттерiне, әдебиеттанудың келелi мәселелерiне назар аударады. Әсiресе жазушының көркем туындыны бағалаудың өлшемi, принципi туралы ойлары маңызды.

Үлкен таланттардың қай-қайсы болса да, өз заманымен, оның жағдайларымен, ереже-қағидаларымен қайшылыққа келмей тұрмаған. Сол үшiн таяқ жеген, қағажу көрген. Абай да өз тұсында ешкiммен түсiнiсе алмаған. Мағжан да осы кептi кидi. Өз дәуiрiмен ымыраға келiп, оның жақсы жақтарын жырлаған Жүсiпбек те iштей коммунистiк режiмнiң адам ырқын тежеп ұстауға тырысуын мойындамаған. Кейiнгi Қасым Аманжолов, Мұқағали Мақатаев тағдырында да осыған ұқсас жайлар аз емес. Ақын тағдырын қиындататын да— оның осы өр мiнезi, ойындағысын жасырмай еркiн айтатыны. Бетке айтқанды қандай режiм болса да ұнатпаған. Жүсiпбектiң Мағжан арқылы күн тәртiбiне қойып отырғаны да осындай жағдайларды материалистiқ маркстiк, адамгершiлiк тұрғысынан әдiл бағалау.

Ақын шығармашылығын бағалаудағы сынның мiндетiн Жүсiпбек айқын тұжырымдайды. Оның шығармашылық өнердi талдау әдiсi дүниенi, құбылысты өз ортасы, уақыт, кеңiстiк, шындығымен байланыстыра қарайтын ғылыми әдiснамаға негiзделедi. «Әр адамның, әр ақынның өрiсi: бiрiншi — заманға, екiншi —туып, өскен әлеуметiне, үшiншi —нәсiлiне (тұқымына) байлаулы», — дейдi ол. Оның Мағжан ақындыры жайлы толғамдары да осы ұстанымнан өрбидi.

Кеңес өкiметiнiң алғашқы жылдары елдiң бәрi тап күресi, тап мүддесi деп жатқанда, жалпы қазағын, жалпақ елiн жырлап, оның қайғысына ортақтасқан Мағжанның сыршылдығына Жүсiпбек түсiне қарайды. Ақынның «жалғыз таптың пайдасына сөйлемей, тап көлемiнен шығып», «жалпы шындыққа, жалпы адам баласының қамына да құлаш ұрып кететiнiн» сыншы талант табиғатының ерекшелiгi деп таниды. Оның шығармашылығын, көзқарасын туып-өскен ортасымен, қазақ халқының әлеуметтiк даму жағдайларымен байланыстыра қарайды. Мағжанның «ұлтшылдық сезiмге жармасуын» ол халықтың отаршылдыққа қарсы, азаттық аңсаған идеяларымен тұтастықта түсiнедi. Ақын поэзиясының дарашылдық сипатының төркiнiн де дәуiр өзгешелiктерiнен iздейдi. Мағжан шығармашыльшындағы уайымшылдық сарынын да заманның қазақ халқының басына түскен ауыртпашылығынан

көредi. Қоғамдық құрылыстардың тарихи алмасуы тұсында мұндай ақындық көзқарастың тууы зандылығын сыншы дәлелдi фактiлермен логикалық талдау арқылы түйiндейдi. «Әдебиет тарихын тексерген кiсiге мәлiм: ескi тұрмыстың шаңырағы ортасына түсiп, жаңа тұрмыс әлi орнықпаған көшпелi дәуiрдiң ақындарында мұң-зардың, торығудың сарыны болады. Ақын жаңаның жақсы екенiн бiлсе де, сол өмiрге тосаңсып түсiне алмай, жаңа заманнын, адамы бола алмай, көп тайқалақтайды. Ақсүйектер дәуiрi күйреп, капитал дәуiрiне көшерде, ақсүйек ақындарында да торығу, ескiнi жырлау болған. Өйткенi ескi өмiрдiң жақсы жақтары көңiлде сайрап тұрады, жаңанын, не боларына көзi жетпейдi»,—деп жазады Жүсiпбек. Сыншының бұл пiкiрлерiнiң жалпы әдебиет тарихы үшiн де маңызы зор.

*14 - лекция:* **Ж.Аймауытов өнеріндегі психологизм және   
 психология туралы пікірлері мен еңбектері**

Жүсiпбектiң шығармашылық мұрасының ең бiр көрнектi жағы — оның аудармалары. Аудармашы есебiнде ол қазақ әдебиетi мен орыстың және дүниежүзiлiк классикалық әдебиеттiң шығармашылық байланысын ұлғайтуға көп күш жұмсады және өзi шеберлiкке жетiлдi. Соңғы жылдары оның аударуымен басылған Н.В.Гогольдiң «Бақылаушы» («Ревизор»), А.С.Пушкиннiң «Тас мейман», «Сараң серi», ФДюшеннiң «Дәмелi» («Тәмилла»), Дж. Лондонның «Телегей теңiз», К.Берковичтiң «Өрбике», С.Чуйковтың «Тау елiндегi оқиға» («Вершинная быль») атты шығармалары табылды. Олардан басқа Жүсiпбек Джек Лондонның, Г.Мопассанның, Р.Тагордың, А.Чеховтың, М.Горькийдiң әңгiмелерiн аударған. Жүсiпбектiң ақындық мұрасында дүние жүзi пролетарларының гимнi «Еңбекшiлер ұраны» («Интернационал») мен азамат соғысы кезiнде туған «Жас әскер» («Молодая гвардия»), «Жас көсемдер маршы», («Марш юных пионеров») өлеңдерiнiң аудармалары барлығы жоғарыда айтылды.

Жүсiпбек кезiнде бiрқатар саяси, тарихи еңбектердi, оқулықтарды қазақшаға аудару iсiне қатысқан. Оның аударуымен Н.И.Бухарин мен ЕАПокровскийдiң «Коммунизм әлiппесi» («Азбука Коммунизма»), М.Н.Покровскийдiң «Ресейдегi XIX—XX ғасырлардакы төңкерiс қозғалыстары тарихынан» («Очерки по истории революционного движения в России XIX и XX веков»), «Орыс тарихы» («Русская история»), Богдановтың «Саяси экономияның қысқаша курсы» («Краткий курс политической экономии»), П.И.Стучкийдiң «РСФСР Конституциясы» («Конституция РСФСР») атты кiтаптары басылған. Бұлар Жүсiпбектi өз заманынның жан-жақты бiлiмдi адамы, ғалымы, ағартушысы есебiнде тұлғаландыра түседi.

Жүсiпбек Аймауытов — әдебиетпен, жазушылық iспен қоса, бүкiл өмiрiн оқу-ағарту iсiне арнаған адам. Ол негiзгi кәсiбiн «мұғалiм» деп санаған. Сондықтан езiнiң саналы өмiрiнiң көбiн бала оқытуға бағыштаған. Ол тәрбие, оқу, оқыту мәселелерiне арнап көптеген мақалалар, кiтаптар жазған. Олардың iшiнде «Тәрбиеге жетекшi» (Орынбор, 1924), «Психология» (Ташкент, 1926), «Жан жүйесi және өнер таңдау» (Москва, 1929), «Сабақтың комплекстiк жүйесiнiң әдiстерi» (Қызыл Орда, 1929) атты зерттеулерi мен оқулықтары бар.

Жүсiпбек өз заманының үлкен публицисi болды. Қазақ баспасөзiнiң көбейiп, жария жағдайға жеткен кезiнде ол күнделiктi газет-журнал беттерi арқылы үнемi халқымен тiлдесiп, ой бөлiсiп отырды, оларға өз көңiлiнiң тiлiн жеткiздi. Солардың көбiн кезiнде автор әр түрлi бүркеншiк аттармен (псевдонимдермен) жазған. Олардың iшiнде бiзге белгiлiлерi—«Қызыл тау», «Қызылбас, «Жанақ», «Келешек», «Таңашбай», т.б. Кейде ол «Ж», «ЖА.» деп есiмiнiң, ез аты мен әкесiнiң атының бас әрпiн, кейде өз есiмiнiң «Ж.К.» деп басқы және соңғы әрпiн қойып қысқартып жазған. Соңғы қысқартуды жеке сөз ретiнде пайдаланып «Жiк» деп те жазған кездерi болған. Жазушының бiзге таныс шығармаларыңың барлығы дерлiк осы тәрiздi бүркеншiк аттармен жарияланған.

Жүсiпбек—қазақ қоғамы дамуының ең бiр мазасыз шағында, әлеуметтiк талас-тартыстар тұсында өмiр сүрдi. Өзiнiң бiрсыпыра идеялас замандастары сияқты, оның да қалам қызметiне қамқорлық болмады. 20-жылдары Қазақстанда құрылған пролетариат жазушыларының ассоциациясы оларды сыртқа тептi. Баспасөз бетiнде «Ұлтшыл-алашордашыл жазушылар» делiнiп, үнемi сыналып жүрдi. Осындай жағдайда жазушы негiзгi әдеби ортадан жырақ, оңаша жағдайда жұмыс iстеуге мәжбүр болды. Сөйте жүрiп, бой тасалап қалмай, заманнан оңашаланбай, елi, халқы жайлы ойланып, заман, дәуiр сөзiн айтты. Жүсiпбек шығармашылығын әрi қарай зерттеу XX ғасырдың басындағы қазақ халқының рухани оянуы, отаршылдық пен ұлттық өзгiге қарсы куресi процесiн, жазушының осы қозғалыстағы орнын анықтауға көмектеседi.

*15 – лекция:* **Қорытынды сабақ**

XX ғасыр басында алмасқан қоғамдық құрылыстар мен жiктелген екi дәуiрдiң шекарасында өмiр сүрiп, сол бiр аласапыран заманның шындығын әдебиет тiлiнде үлкен суреткерлiкпен бейнелеген қаламгердiң бiрi — Жүсiпбек Аймауытов. Ол қазақ халқының отаршылдық пен iшкi ауқатты топтың екi жақты езгiсiне қарсы тәуелсiздiк үшiн күрес идеясымен сусындап, әдеби шығармашылығын төңкерiс тұсында бастады да, оны 20-жылдары айрықша дамытып жетiлдiрдi. Ақын, драматург, прозашы, публицист, сыншы, аудармашы Жүсiпбек бұл кезде әдебиеттiң көптеген жанрларында өнiмдi жұмыс iстей жүрiп, осы жанрлардың ұлттық әдебиетiмiзде орнығуына, шеберлiк жағынан жетiлуiне аса зор еңбек сiңiрдi. Қоғамдық дамудың бағыт-бағдары мен заманның қайшылықты сипаты жайлы кең толғанып жазды. Сөйтiп, ол азаттық, бостандық ұраны астында туған жаңа әдебиеттiң көш бастаушыларының легiнде болды.

Жүсiпбектiң өмiрiне қатысты деректер де көп сақталмаған. Қазiргi бiзге белгiлi мәлiметтер жазушының 1928 жылы Смағұл Садуақасовтың сұрақтарына берген жауабынан алынып жүр. Смағұлдың кейбiр жазушылардың өмiрi мен шығармашылығы жайлы жинаған сауалнамасы М.Әуезовтiң мұрағатында сақталып, кейiн Жүсiпбек ақталғаннаи кейiн ғана жарық көрдi. Одан кейiнгi бiрқатар мәлiмет С.Мұқановтың «XX ғасырдағы қазақ әдебиетi» (1932) кiтабында келтiрiлген. Жазушы өмiрiне қатысты бұлардан басқа арқа сүйер деректер жоқтың қасы. Кейiнгi жылдары Жүсiпбек ақталғаннан кейiнгi жиналған мәлiметтер арасында да оның өмiрбаянын толықтыратын деректер көп емес. Жазушыны бiлетiн адамдар да, жақын туыстары да бүгiн аз қалған. Жас қалған балаларының белгiлi жайларға қосары шамалы. Дегенмен, бұрынғы мәлiметтер, соңғы деректер, мұрағат жаңалықтары, бiрен-саран жазушыны бiлетiн адамдардың естелiктерi негiзiнде қазiр Жүсiпбектiң өмiрi жайлы ұғым-түсiнiктiң өрiсi бiрсыпыра кеңейiп қалды.

**“Ж. Аймауытовтың көркемдік әлемі” атты арнаулы курстың практикалық сабақтарының тақырыптары мен бөлінген сағат мөлшері**

**3.1. ХХ ғ.б. қазақ әдебиетіндегі ұлт-азатшыл бағыт(1-апта) – 2сағат**

Сұрақтар:

1. Ұлт-азатшыл бағыттың жалпы сипаты.

2. Ұлт-азатшыл бағыттың көрнекті өкілдері, олардың басты шығармалары?

3. Ұлт-азатшыл бағыттың негізгі ұстанымдары.

4. Ұлт-азатшыл идеялық-көркемдік ізденістер.

Сабақ сұрақ-жауап, пікір талас түрінде өтеді

**3.2. Жүсіпбек Аймауытов ұлт-азатшыл идеяның негізін салушы**

**(1-апта) – 2сағат**

Сұрақтар:

1. Жүсіпбек Аймауытов шығармашылығындағы ұлт-азатшыл идеяның кірініс табуы.

2. «Қырық мысалдағы» күрескердік идея.

3. «Маса» - оянған сана ұясы.

4. Жүсіпбек Аймауытовтыңазатшыл әдебиет туралы ой-пікірлері?

Сабақ сұрақ-жауап, пікір талас түрінде өтеді

**3.3. “Қазақ” газетінің тарихы**

**(2-апта) –2 сағат**

Сұрақтар:

1. Қазақ баспасөзінің қалыптасу тарихы.

2. “Қазақ” газетінің шығу тарихы.

3. «Қазақ» газетінің ұлттық сананы ояту қызметі

4. «Қазақ» газеті және қазақ зиалылары

Сабақ сұрақ-жауап, пікір талас түрінде өтеді

**3.4. «Қазақ» газетінің әдебиетті ұйымдастырудағы қызметі**

**(2-апта) –2 сағат**

Сұрақтар:

1. «Қазақ» газетінің жазба әдебиетті ұйымдастырудағы әрекеттері.

2. «Қазақ» газетіндегі әдебиет жарысы және әдеби сын мәселелері.

3. “Қазақ” газетінің әдеби таным қалыптастыруындағы қызметі?

4. “Қазақ” газетінде жарияланған өлең жырлардағы күрескерлік рух?

Сабақ сұрақ-жауап, пікір талас түрінде өтеді

мысал аудармалары төл туынды

**3.5. Жүсіпбек Аймауытов «Қазақтың» бас жазушысы**

**(3-апта) – 2сағат**

Сұрақтар:

1.Жүсіпбек Аймауытовтыңқазақ тілінде газет шығару жолындағы күресі

2. Жүсіпбек Аймауытовтың«Қазақ» газетінің ұлттық басылымға айналдыру жолындағы ұйымдастырушылық қызметі

3. Жүсіпбек Аймауытовтыңсаяси-әлеуметтік мақалаларындағы ұлттық идея көріністері.

4. Жүсіпбек Аймауытовтыңәдеби, мәдени және ағартышулық бағыттағы жариаланымдарының маңызы.

Сабақ сұрақ-жауап, пікір талас түрінде өтеді

**3.6. Жүсіпбек Аймауытовтың ХХғ.б. аударма саласына қосқан үлесі**

**(3-апта) – 2сағат**

Сұрақтар:

1. ХХ ғ.б. аударма жайы.

2. Жүсіпбек АймауытовтыңКрыловтан, Дмитриевтен, Хемницерден жасаған аудармаларының ерекшеліктері

3. Жүсіпбек АймауытовтыңПушкин, Лермонтовтан жасаған тәржімаларының өзіндік сипаты

4. Жүсіпбек АймауытовтыңНадсон, Жадовскаядан жасаған аудармалары

Сабақ сұрақ-жауап, пікір талас түрінде өтеді

**3.7. Абай және Жүсіпбек мысал аудармаларының ұқсастықтары мен ерекшеліктері(4-апта) – 2 сағат**

Сұрақтар:

1. Абай және Жүсіпбектің аударма жасаудағы мақсаттарының бірлігі мен ерекшеліктері

2. Крыловтың «Қарға мен түлкі» мысалн аударудағы ұқсастық пен ерекшелік

3. «Ала қойлар» мысалындағы әр қилы көркемдік шешім

4. «Бақа мен өгіз» мысалын аударудағы ерекшеліктер

Сабақ сұрақ-жауап, пікір талас түрінде өтеді

**3.8. «Қырық мысал» – төл туынды(4-апта) – 2 сағат**

Сұрақтар:

1. Жүсіпбек Аймауытов мысал аудармаларының төл туындылық сипаты

2. Жүсіпбек Аймауытов және И.А.Крылов мысалдарының ұқсастықтары мен ерекшіліктері

3. «Аю мен адам», «Малшы мен маса» мысалдарындағы А. Байтұрсыновтың өзіндік көркемдік шешімдері

4. «Қозы мен қасқыр», «Тырна мен қасқыр», «Мысық пен қасқыр» мысалдарындағы Жүсіпбек Аймауытовтыңөзіндік қолтаңбасы

Сабақ сұрақ-жауап, пікір талас түрінде өтеді

**3.9. Жүсіпбек Аймауытов** **тәржімаларын өзге аудармашылардан ерекшелейтін сипаттар(5-апта) – 2 сағат**

Сұрақтар:

1. Жүсіпбек Аймауытов және Спандияр Көбеев мысал-аудармаларының айырмашылықтары

2. Жүсіпбек Аймауытовтыңжәне Бекет Өтетілеуов мысал аудармаларының ерекшеліктері

3. Жүсіпбек Аймауытовтыңөлең-аудармаларының өзге ақындардан басты ерекшеліктері

4. Жүсіпбек Аймауытовтыңтәржімәшылық тәжірибесі

Сабақ сұрақ-жауап, пікір талас түрінде өтеді

**3.10. Жүсіпбек Аймауытовтың ақындық шеберлігі (5-апта) –2 сағат**

Сұрақтар:

1. Жүсіпбек өлеңдерінің құрылысы

2. Жүсіпбектің өлең өрнегіндегі көркемдік белгілер

3. Жүсіпбектің өлең ұйқасындағы дәстүрлі жүйе мен жаңалық көрінісі

4. Жүсіпбек өлеңдеріндегі тілдік қолданыстар мен тіл тазалығы

Сабақ сұрақ-жауап, пікір талас түрінде өтеді

**3.11. Жүсіпбек Аймауытов** **пэозиясындағы азатшыл сарын, азаматтық рух(6-апта) – 2 сағат**

Сұрақтар:

1. Жүсіпбек өлеңдеріндегі азатшыл сарынның дәстүрлік бастаулары

2. Жүсіпбек поэзиясындағы ұлттық идея

3. Жүсіпбек өлеңдеріндегі лирикалық қаһарман рухы

4. Қазақ поэзиясындағы Ахмет дәстүрі

Сабақ сұрақ-жауап, пікір талас түрінде өтеді

**3.12. Жүсіпбек Аймауытов** **- әдеби мұраны жинаушы және зерттеуші (6-апта) –2 сағат**

Сұрақтар.

1. Жүсіпбек құрастырған “Жиырма үш жоқтау” жинағының мәні
2. “Ер сайын” жырын шығарудағы мақсат пен міндет

3. Жүсіпбектің әдеби мұра жайлы мақалалары

4. Жүсіпбек Аймауытовтың фольклортанудағы ізденістері

Сабақ сұрақ-жауап түрінде өтеді.

**3.13. Жүсіпбек Аймауытов** **- әдебиет зерттеушісі (7-апта) – 2 сағат**

Сұрақтар:

1. Жүсіпбек – алғашқы абайтанушы

2. Жүсіпбек тің әдебиеттің өзекті мәселелерін арқау еткен мақалалары

3. Жүсіпбек тің әдеби-сыни мақалалары

4. Жүсіпбек тің кеңестік кезеңдегі әдебиет және мәдениет жайлы мақаларындағы іргелі ой-тұжырымдар

Сабақ сұрақ-жауап түрінде өтеді.

**3.14. Жүсіпбек Аймауытов**тың **«Әдебиет танытқышы» – әдебиеттанудың бастау көзі (7-апта) – 2 сағат**

Сұрақтар:

1. «Әдебиет танытқыштың» ғылыми-теориялық негіздері
2. «Әдебиет танытқыштағы» сөз өнерінің табиғатын танудың ғылыми негіздемесі
3. «Әдебиет танытқыштағы» әдебиетті дәуірлеу мәселелері
4. «Әдебиет танытқыштағы» сөз өнеріндегі тіл лұғаты туралы теориялық тұжырымдар

Сабақ сұрақ-жауап түрінде өтеді.

**3.15. Жүсіпбектану арналары – 1 сағат**

Сұрақтар

1. М. Дулатов, Сейфуллин – алғашқы ахметтанушылар

2. Жүсіпбек Аймауытовтың ұлт руханиятындағы орны М. Әуезов бағалауында

3. Жүсіпбек Аймауытов шығармашылығы Р. Сыздықова, Р. Нұрғали. А. Ісмақова еңбектерінде

4. Ө. Әбдиманұлы – Жүсіпбектанушы

**V. Аралық бақылау мерзімімен сұрақтары**.

4.1. Арнаулы курсқа екі аралық бақылау бөлінген.

4.2. Бірінші аралық бақылау 4-аптадағы практикалық сабақта, екінші аралық бақылау 7-аптадағы практикалық сабақта өтеді.

**4.3. Бірінші аралық бақылау сұрақтары:**

1. Жүсіпбек Аймауытовтың “Ала қойлар” атты мысал-аудармасын И.А.Крыловтағы түпнұсқамен салыстыра талдау.

2. Жүсіпбек және Абай мысал-аудармаларын (“Қарға мен Түлкі”) түпнұсқамен салыстыра талдау.

3. Жүсіпбек Аймауытовтың “Жиған терген” өлеңін талдау.

4. Жүсіпбек Аймауытовтың “Ж.Қ.Ханымға” өлеңін талдау.

5. Жүсіпбек Аймауытовтың “Оқу жайынан” мақаласының мәнін ашу.

**4.4. Екінші аралық бақылау сұрақтары:**

1. Жүсіпбек Аймауытовтың “Қасқыр мен Қозы” мысал аудармасын И.А.Крылов түпнұсқасымен салыстыра талдау.

2. Жүсіпбек Аймауытовтың “Жездеме хат”, “Жауап хаттан” өлеңдеріндегі ағатшыл рух үндестігін айқындау.

3. Жүсіпбек Аймауытовтың “Қазақтың бас ақыны” атты мақаласындағы Абай ақындығының ерекшілігін айқындау.

4. Жүсіпбек Аймауытовтың “Әдебиет танытқыш” еңбегіндегі ауыз әдебиеті мен жазба әдебиетіндегі арақатынасы туралы ойларын көрсету.

5 Жүсіпбек Аймауытовбастырып шығарған “Жиырма үш жоқтау” жинағының тарихи мәні.

4.5. Аралық бақылау сұрақтарына жазбаша жауап беру арқылы алынады.

1. Аралық бақылау сұрақтары 5-баллдық жүйе бойынша бағаланады. Қойылған сұрақтарға бәріне дұрыс жауап берген студентке 5 (бестік) баға. Әр сұрақтың дұрыс жауабы 1 баллға тең
2. **Студенттің үлгерімін бағалау жүйесі.**

5.1. Студенттің үлгерімін негізінен практикалық сабақтарда, өзіндік жұмыстарды орындауда, аралық бағалау нәтижесі бойынша бағаланады.

5.2. Әрбір студенттің практикалық сабақтағы қойылған 4 сұраққа жауабы 5 баллдық жүйе бойынша бағаланады. 4 балл төрт сұраққа жауабы, 1 балл белсенділігі үшін.

5.3. Студент практикалық сабақ, аралық бақылау, өзіндік жұмысты орындауы негізінде өте жақсы үлгерімге ие болса, “автоматты” түрде емтихан бағасы қойлады. Студент аталған тапсырмаларға нашар үлгерім көрсетсе, емтиханға жіберілмейді.

**“Ж. Аймауытовтың көркемдік әлемі” атты элективті курс бойынша өзіндік жұмыс тақырыптары:**

1. Жүсіпбек Аймауытов шығармашылық ғұмырнамасы.

2. Абай және Жүсіпбек дәстүрі мен жаңашылдық.

3. Жүсіпбек қазақ көсемсөзінің көшбасшысы.

4. Жүсіпбек Аймауытов және Ә.Бөкейханов шығармашылық бірлігі.

5. Жүсіпбек Аймауытов және М.Дулатов шығармашылық бірлігі.

6. ХХ ғ.б. азатшыл әдебиет бағыты және Жүсіпбек Аймауытов шығармашылығы.

7. Жүсіпбек Аймауытов – әдебиеттанушы

8. Жүсіпбек Аймауытов – әдебиет зерттеушісі.

9. Жүсіпбек Аймауытовтың ақындық ерекшелігі.

10. Сұлтанмахмұт және Ахмет шығармашылық үндестігі.

11. Жүсіпбек Аймауытов – фольклорист.

12. Жүсіпбек Аймауытовтың тәржімашылдық ерекшелігі.

13. Жүсіпбек Аймауытовтың мысал-аудармаларының өз ерекшелігі, оның ХХ ғ.б. аударманың дамуына тигізген әсері.

14. Жүсіпбек Аймауытов ХХ ғ.б. қазақ әдебиетіне алып келген көркемдік идеялық жаңашылдығы.

15. ХХ ғ.б. тарихи-әлеуметтік жағдай және Жүсіпбек Аймауытов тың саяси-қоғамдық көзқарасы.

16 Жүсіпбек Аймауытов шығармашылығындағы басты тақырыптар.

17. Шәкәрім және Жүсіпбек өзіндік көзқарас көрінісі.

18. Жүсіпбек Аймауытов ақталғанға дейінгі оның шығармашылығына деген әдеби көзқарас.

19. Жүсіпбек Аймауытов шығармашылығына жаңаша көзқарас.

20. Жүсіпбек Аймауытов бүгінгі зерттеуде

**VІІ Өзіндік жұмыстарды қабылдаудың түрлері мен тәсілдері:**

1. Берілген тақырып бойынша студенттер реферат жазып, баяндама жасайды.

2. Студенттер іріктеп алған тақырып бойынша талқылау өткізіп, әр баяндамаға бір-бір сарапшы тағайындалып, олардың сыни ой- пікірлерін талқылау.

3. Ең таңдаулы студент жұмысы бойынша кафедра оқытушыларын және курс студенттерін қатыстыра отырып пікір талас өткізу.

1-10 тақырыптар. Берілуі 2-апта, орындалуы 6-апта.

11-20 тақырыптар. Берілуі 7-апта, орындалуы 11-апта.

**Пайдаланылатын әдебиеттер**

**Негізгі әдебиеттер:**

1. Әуезов М.Әдебиет тарихы. – Алматы: Ана тілі, 1991.

2. Байтұрсынов А. Шығармалары. – Алматы: Жазушы, 1989.

3. Байтұрсынов А. Ақ жол. – Алматы: Жалын, 1991.

4. Әбдіманов Ө. “Қазақ” газеті. – Алматы: Қазақстан, 1993.

5. Әбдіманов Ө. ХХ ғасыр бас кезіндегі қазақ әдебиеті. – Алматы: Қазақ университеті, 2002.

6. Қирабаев С. Әдебиетіміздің ақтаңдық беттері. – Алматы: Білім, 1995.

7. Қазақ әдебиетінің қысқаша тарихы. 2-кітап. – Алматы: Қазақ университеті, 2002.

8. Нұрғали Р. Әуезов және Алаш. – Алматы: Санат, 1997.

9. Нұрғали Р. Қазақ әдебиетінің алтын ғасыры. – Астана: Күлтегін, 2002.

10. Сыздықова Р. Ахмет Байтұрсынов. – Алматы: Білім қоғамы, 1990.

11. Ұлттық рухтың тіні. – Алматы: Ғылым, 1999.

**Қосымша әдебиеттер:**

1. Әуезов М. А.Байтұрсынов 50 жылдығы // Қазақ әдебиеті, 1988, 23 желтоқсан.

2. Абдуллин С. А.Байтұрсынов творчествосы // Комунизим таңы, 1990, 22 маусым.

3. Алдамжар З. Тарих: пайым мен тағлым. – Алматы: Арыс, 2002.

4. Ахметова К. Сәкен мен Ахаң // Халық кеңесі, 1994, 1 шілде.

5. Әбдиманов Ө. Азаттықты аңсаған азаматтық поэзия // Қазақ әдебиетінің өзекті мәселелері. – Алматы: санат, 1993.

6. Әдіманов Ө. Қырық мысал – төл туынды // Алматы ақшамы, 1992, 4 наурыз.

7. Әдіманов Ө. Ұлы ұстаз ұлағаты // Қазақстан мектебі, – 1992, N5.

8. Әбдиманов Ө. М.Әуезов және ХХ ғ.б. азатшыл әдебиет. // ҚазМУ хабаршысы. Филол.сер.N2,3,1998.

9. Әбдиманов Ө. Қазақтың рухани көсемі // ҚазМУ хабаршысы, филол.сериясы N25,1998.

10. Әбдиманов Ө. Азатшыл ой мен азатшыл жанрдың алыбы // Қаз МУ хабаршысы. Филол.сер. N27,1999.

11. Әбдісадық А. Ахаң дарынды публицист // Қостанай таңы, – 1993, 17 қыркүйек.

12. Әбдісадық А. Ахмет Байтұрсынұлының әдеби мұралары. – Қостанай, 2003. 24-25 қыркүйек.

13. Әсіпов М. Өлең өзегі – езілгендер мұңы // Торғай таңы, – 1991.

14. Дулатов М. Шығармалары. – Алматы. Жазушы, 1994.

15. Бектемісұлы Н. Ахмет ұшқан алтын ұя. – Астана: Ел орда, 2002.

16. Исмакова А. Возвращение плеяды. – Алматы: Ғылым, 2002.

17. Исина Н. Литературное наследие Ахмета Байтурсунова. – Қостанай, 2003.

18. ХХ ғасыр бас кезіндегі қазақ әдебиеті. – Алматы: Ғылым, 1994.

19. 20-30 жылдардағы қазақ әдебиеті. – Алматы: Ғылым, 1997.

20. Мұқанұлы С. ХХ ғасырдағы қазақ әдебиеті. – Қызылорда, 1932.

21. Хасенұлы Т. Ахаңның шығармашылық даралығы // Жұлдыз, – 1994, N7.

22. Мектепов Қ. Ғұлама ғалым // Өркен, – 1989, 14 қаңтар.

23. Нұрғалиев Р. Сөз өнерінің ұлы зерттеушісі // Қазақ әдебиеті, 1994, 28 қаңтар.

24. Қордабаев Т. Ақын – аудармашы // Орталық Қазақстан, – 1988, 31 желтоқсан.

25. Сыздықова Р. Ғалым ағартушы // Қостанай таңы, – 1993, 27 қаңтар.

26. Қайдаров Ә, Сыздықова Р. Ғалым зерттеуші // Социалистік Қазақстан, – 1989, 4 қаңтар.

27. Ысмағұлов Ж. А.Байтұрсынов ақындығы мен тәржімашылдығы // Жұлдыз, – 1992, N1.

**“Ж. Аймауытовтың көркемдік әлемі” атты элективті курстың емтихан сұрақтары:**

1. Жүсіпбек Аймауытов шығармашылығы 90-жылдарға дейінгі қазақ әдебиет зерттеу ғылымында

2. “Қарға мен Түлкі” аударма-мысалының өзге аудармалардан ерекшелігі.

3 Жүсіпбек Аймауытов, М.Дулатов шығармашылық бірлігі.

4. Жүсіпбек Аймауытов шығармашылығы Р. Нұрғали зерттеулерінде

5. “Қозы мен қасқыр” мысал-аудармасындағы отаршылдық сипаты.

6. “Қазақтың бас ақыны” атты мақаласының Абайтанудағы орны.

7. ХХ ғ.б. тарихи-әлеуметтік жағдай және Ахмет Байтұрсыновтың күрескерлік ғүмырнамасы.

8. “Анама хат” өлеңінің мәні.

9. Жүсіпбек Аймауытов негізін салған әдеби бағыттағы басты шығармашылық ізденістер.

10. Жүсіпбек Аймауытов шығармашылығы Ө. Әбдиманұлы зерттеулерінде

11. “Ала қойлар” мысал-аудармасының ұлттық сипаты.

12. Жүсіпбек Аймауытов – әдебиеттанушы ғалым.

13. «Қазақ» газетіндегі әдебиет мәселесі

14. “Маса мен малшы” мысалының төл туындылық сипаты.

15. Жүсіпбек Аймауытов тың ақындық шеберлігі.

16. «Мектеп керектері» және «Оқыту жайынан» мақалаларындағы оқу-ағарту мәселелері

17. “Жездеме хат”, “Жауап хаттан” өлеңдеріндегі ұлттық мұрат көрінісі.

18. Жүсіпбек Аймауытов – әдебиет зерттеушісі.

20. “Қазақ қалпы”, “Қазақ салты”өлеңдеріндегі азатшылдық рух көрінісі.

21. ХХ ғ.б. қазақ баспасөзінің дамуындағы “Қазақ” газетінің орны.

22. “Қàçàқ” ãàçåòiíiң õàëûқ ìұðàñûí íàñèõàòòàóäàғû қûçìåòi

23. “Жиған-терген” атты ұзақ өлеңіндегі идеялық-көркемдік ізденіс.

24. Абай жәнеЖүсіпбек шығармашылық үндестігі.

25. “Н.Қ.Ханымға” өлеңіндегі лирикалық қаһарманның күрескерлік рухы.

26. Жүсіпбек Аймауытовтың діндәр дәуір әдебиет жайлы ой-тұжырымдыры.

27. Жүсіпбек Аймауытов шығармашылығы М.Әуезов бағалауында

29. Жүсіпбек Аймауытовтың тарихи жырлар туралы ой-пікірлер.

30. Жүсіпбек Аймауытов еңбектері Р. Сыздықоа зерттеулерінде

31. Жүсіпбек Аймауытов шығармашылығы М.Дулатов бағалауында.

33. Жүсіпбек Аймауытов “Жиырма үш жоқтауды” құрастырушы.

34. À.Áàéòұðñûíîâ æàñàғàí àóûç әäåáèåòiíiң ñàëàëàðû ìåí áөëiêòåði.

35. Жүсіпбек Аймауытовтың мысал-аудармалары.

36. Жүсіпбек Аймауытов поэзиясындағы азаматтық пафос.

37. Жүсіпбек Аймауытов және «Алаш» қозғалысы

38. Жүсіпбек Аймауытовтың “Маса” жинағындағы азатшыл ой арнасы.

39. Жүсіпбек Аймауытовтың өмірі мен қызметі.

40. Жүсіпбек Аймауытов аудармаларының ерекшелігі

41. Жүсіпбек Аймауытов шығармашылығындағы дәстүр мен жаңашылдық.

42. Жүсіпбек Аймауытов поэзиясындағы азатшыл сарын.

43. Жүсіпбек пен Мағжанның рухани үндестігі.

44. Жүсіпбек Аймауытов және “Қазақ” газеті.

45. Жүсіпбек Аймауытов тәлім алған ақындық орта

46. Жүсіпбек Аймауытов – тілші ғалым

47. Жүсіпбек Аймауытовтың әдеби-сыни ой-пікірлері.

48. А.Байтұрсыновтың ХХ ғ.б. қазақ әдебиетіндегі орны.

49. “Åð Ñàéûí” æûðûí áàñòûðóäûң ìàңûçû.

50. Жүсіпбек Аймауытовтың “Әдебиеттанытқышындағы” жазба дәуір әдебиеті жайлы ой-тұжырымдары.

51. Ғ. Тоғжановтың Жүсіпбек Аймауытов шығармашылығына деген қарама-қайшылықты көзқарастары

52. Жүсіпбек Аймауытовтың оқу құралдары – уақыт сұранысы

53. Жүсіпбек Аймауытовтың сөз өнерінің табиғатын танытудағы ой-пікірлерінің ғылыми құндылығы.

54. Жүсіпбек Аймауытовтың күрескерлік тұлғасы С.Сейфуллин бағалауында.

55. “Æèûðìà үø æîқòàóäûң” ìәíi ìåí ìàңûçû.

56. Жүсіпбек Аймауытотың педагогикалық көзқарасындағы әдебиеттің тәрбиелік мәні.

57. “Әдебиеттанытқыш” – әдеби терминдерді қалыптастырудағы іргелі ізденіс.

58. “Әдебиеттанытқыштағы” көркем шығарманың сыры мен сипатын танытудағы ізденістер.

59 Жүсіпбек Аймауытов шығармашылығы бүгінгі әдебиет зерттеу ғылымынында

60. Жүсіпбек Аймауытов – шетел ғалымдарының зерттеулерінде